DAP tolak cadangan untuk jaga sensitiviti Melayu, dedah Muhyiddin

Pengerusi Perikatan Nasional (PN) Muhyiddin Yassin mendedahkan malam tadi saranan beliau kepada biro politik DAP supaya mengambil pendekatan lebih sederhana terhadap isu-isu sensitif melibatkan orang Melayu pernah ditolak sewaktu pentadbiran kerajaan Pakatan Harapan (PH) selama 22 bulan.
Katanya, beliau pernah bertemu dengan timbalan menteri pertahanan pada ketika itu, Liew Chin Tong yang juga ahli jawatankuasa tertinggi pusat DAP untuk berbincang mengenai perkara tersebut.
Menurut Muhyiddin, Liew turut bersetuju dengan pandangannya bahawa DAP bersikap terlalu "ekstrem kiri" apabila menyentuh hal-hal seperti Perlembagaan Persekutuan, raja-raja Melayu dan institusi agama Islam.
"Saya kata bolehkah anda pertimbangkan hal ini dan bawa balik kepada biro politik (DAP).
"Supaya ubah dari ekstrem kiri bawalah ke tengah, sederhana sikit.
"Dia setuju," katanya ketika berucap dalam program Jelajah Prihatin Parlimen Sepang, di Sepang, Selangor malam tadi.
Hadir sama pada majlis itu ialah Ketua Penerangan PN Mohamed Azmin Ali, Ketua Wanita Bersatu Rina Harun dan Ketua Penerangan PAS Khairil Nizam Khirudin.
Menurut Muhyiddin, beliau mengutarakan kebimbangan tersebut selepas menyedari orang Melayu terus tidak memihak kepada DAP sedangkan parti itu juga adalah sebahagian daripada kerajaan PH yang mentadbir Putrajaya.
Bagaimanapun kata Muhyididin, selepas beberapa ketika beliau dimaklumkan oleh Liew bahawa biro politik DAP tidak bersetuju dengan pendapat berkenaan.
"Ini maknanya dia nak kekalkan dasar yang kita tahu tidak sesuai dengan kita sebagai perjuangan asas parti DAP yang bersekongkol dengan Anwar Ibrahim dalam PH."
Atas sebab itu, kata Muhyididin, tidak menghairankan apabila berlaku beberapa keputusan yang tidak berpihak kepada agenda pemerkasaan orang Melayu seperti pemotongan peruntukan khas program-program melibatkan golongan Bumiputera seperti Peneraju Agenda Bumiputera (Teraju).
Sebelum ini Azmin mendedahkan menteri kewangan PH, Lim Guan Eng menyekat peruntukan kepada Teraju semasa 22 bulan mentadbir Putrajaya.
Beliau turut berkata keputusan Lim itu boleh dibuktikan kerana direkodkan secara bertulis.


Persoalan timbul berhubung kompaun ingkar SOP berdasarkan pendapatan

Beberapa keraguan berhubung cadangan pelaksanaan denda berdasarkan pendapatan harian disuarakan apabila ia timbul dalam perbahasan akhir-akhir ini mengenai isu jumlah amaun kompaun berbeza dikeluarkan kepada orang kenamaan (VIP) berbanding orang biasa ketika prosedur operasi standard (SOP) kesihatan Covid-19 dilanggar.Denda yang disebut sebagai denda harian itu adalah sebuah sistem dengan amaun mengikut atau berdasarkan pendapatan pesalah yang ditahan.Sistem yang mirip sistem kiraan percukaian pendapatan itu pada ketika ini diamalkan beberapa negara Eropah seperti Finland, Jerman dan Switzerland.Felo kanan badan pemikir Institute for Democracy and Economic Affairs (Ideas) Carmelo Ferlito berkata sebarang pelaksanaan sistem denda harian harus didahului dengan persetujuan nisbah utama di sebalik hukuman denda itu adalah kerugian kewangan, yang semestinya berbeza mengikut individu.“Ia adalah satu sistem yang kontroversi kerana ia menunjukkan hukuman melibatkan kewangan pesalah adalah dasar kepada hukuman itu sendiri,” katanya dan berkata hanya sebilangan kecil negara sahaja menggunakan sistem kompaun sedemikian.Ketika dihubungi MalaysiaNow, beliau mengingatkan beberapa halangan signifikan berhubung kelancaran pelaksanaannya termasuk keperluan mendapatkan atau menyelidik maklumat kewangan pesalah bagi menetapkan amaun denda.Menurutnya, hal tersebut akan melibatkan kos kerana para pesalah tidak mempunyai insentif untuk mendedahkan maklumat tersebut.Beliau bagaimanapun mencadangkan sebuah sistem kompaun berdasarkan sifat kesalahan yang dilakukan dalam mempertimbangkan amaun kompaun kepada pesalah.“Amaun denda tidak sepatutnya ditentukan oleh naratif lazim yang menghukum di atas risiko-risiko Covid-19, sebaliknya ia harus seimbang dan ditentukan mengikut ukuran atau berat sebenar kesalahan yang dilakukan.“Denda RM50,000 kerana gagal daftar menggunakan aplikasi sudah pasti tidak seimbang antara pesalah berpendapatan rendah dengan pesalah yang kaya,” katanya merujuk amaun maksimum kompaun bagi pesalah yang melanggar SOP kesihatan Covid-19.Sebelum ini, denda dengan jumlah amaun tersebut dikenakan terhadap seorang penjual burger di Kelantan yang didapati menjalankan operasi perniagaannya melebihi had waktu ditetapkan pihak berkuasa.Tindakan pihak berkuasa tersebut mengundang kecaman orang ramai di media sosial yang mempertikaikan keputusan mendenda peniaga itu dengan jumlah maksimum.Warga net turut membandingkan kes tersebut dengan peniaga selebriti Noor Neelofa Mohd Noor yang dikenakan denda berjumlah RM60,000 susulan melanggar SOP ketika majlis resepsi pernikahannya.Menurut Carmelo, apa yang paling penting adalah sistem perundangan dilaksanakan harus mengutamakan “kepastian dan objektifnya dapat dicapai”.“Undang-undang dan hukuman tidak akan boleh menggantikan aspek pendidikan dalam menangani beberapa isu yang berlaku,” katanya.“Anda tak boleh mengubah pelaksanaan undang-undang kepada sebuah alat hukuman yang mempunyai unsur etika.”Dekan Fakulti Undang-Undang, Pentadbiran dan Kajian Antarabangsa Universiti Utara Malaysia Ahmad Marthada Mohamed berkata denda harian memiliki kelebihannya tersendiri tetapi bersetuju dengan Carmelo ia akan berdepan masalah ketika peringkat pelaksanaan.Beliau menjelaskan negara seperti Amerika Syarikat sebelum ini juga pernah menggunakan sistem denda harian namun ia memansuhkan pelaksanaannya dan kembali menggunakan sistem “flat rate” atau kadar denda setara.“Budi bicara hakim masih menjadi satu cara terbaik dalam mempertimbangkan amaun kompaun,” katanya.“Sekarang ini pun kita boleh lihat, pesalah kali pertama masih boleh merayu berhubung amaun denda yang dikenakan terhadap mereka.”Menurutnya, dalam menangani isu ini, amaun denda perlu dianggap perkara yang bukan utama.“Apa yang penting semua orang yang melanggar undang-undang, termasuk VIP dihadapkan ke muka pengadilan.”


Singapura teruskan hukuman mati meskipun dibantah

Banduan bilik akhir Tangaraju Suppiah dihukum gantung pada Subuh tadi ketika Singapura meneruskan pelaksanaan hukuman matinya yang pertama dalam tempoh beberapa bulan walaupun mendapat bantahan daripada Pertubuhan Bangsa-Bangsa Bersatu (PBB) dan taikun Britain Richard Branson.
Aktivis anti-hukuman mati Kokila Annamalai ketika dihubungi mengesahkan bahawa hukuman mati itu dilaksanakan.
Sementara itu, jurucakap Perkhidmatan Penjara Singapura memberitahu AFP bahawa Tangaraju "dijatuhkan hukuman mati" di Penjara Changi.
Tangaraju, 46, disabitkan bersalah pada 2017 kerana "bersubahat dalam konspirasi mengedar" 1,017.9g ganja.
Jumlah itu adalah dua kali ganda daripada jumlah minimum yang patut dihukum mati mengikut undang-undang dadah Singapura, antara yang paling ketat di dunia.
Dia dijatuhi hukuman mati pada 2018.
Keluarganya merayu untuk mendapatkan pengampunan serta perbicaraan semula, manakala Branson, yang lantang menentang pelaksanaan hukuman mati oleh Singapura, mempersoalkan keberkesanannya sebagai pencegahan aktiviti pengedaran barang terlarang itu.
"Membunuh mereka yang berada di peringkat terbawah rantaian bekalan dadah terlarang... tidak berkesan dalam mengekang perdagangan antarabangsa bernilai ratusan bilion setiap tahun," katanya pada 25 April.
"Singapura sepatutnya adalah sebuah negara yang indah, jadi amat menyedihkan untuk melihat beberapa dasarnya mengingatkan kembali kepada penjajahan, malah mengimbas semula zaman pertengahan."
Sementara itu, Pejabat Hak Asasi Manusia Pertubuhan Bangsa-Bangsa Bersatu (PBB) menyatakan kebimbangan terhadap "proses sewajarnya dan menghormati jaminan perbicaraan yang adil".
"Pejabat Hak Asasi Manusia PBB menyeru pihak berkuasa untuk tidak meneruskan pelaksanaan hukuman matinya," kata PBB semalam.


Kerajaan lanjutkan subsidi upah bersasar selama 3 bulan lagi

Kerajaan akan melanjutkan pelaksanaan Program Subsidi Upah (PSU) secara bersasar dengan bayaran RM600 sebulan bagi pekerja bergaji RM4,000 ke bawah, kata Timbalan Menteri Sumber Manusia Awang Hashim.Beliau berkata, kerajaan menerusi Belanjawan 2021 akan melanjutkan program berkenaan selama tiga bulan lagi buat majikan yang terkesan khususnya dalam sektor pelancongan dan peruncitan.Katanya, program ini dilanjutkan disebabkan berdasarkan rekod Sistem Insurans Pekerjaan (SIP) Pertubuhan Keselamatan Sosial (Perkeso) sehingga 27 November 2020.Daripada rekod itu, bilangan pekerja kehilangan pekerjaaan melibatkan kategori pengurus ialah seramai 13,109 orang, kategori profesional 26,079 orang dan kategori juruteknik serta profesional bersekutu 19,095 orang.“Berdasarkan kepada data Perkeso, dianggarkan 75% daripada jumlah keseluruhan pekerja adalah daripada golongan B40 yang berpendapatan RM4,000 ke bawah.“Oleh itu, PSU yang diperkenalkan oleh kerajaan adalah disasarkan untuk membantu pekerja yang paling terkesan dalam golongan B40. Bagaimanapun, bagi golongan pengurusan yang diberhentikan kerja, mereka masih diberi perlindungan di bawah Akta SIP (Akta 800) tertakluk had gaji maksimum RM4,000.“Ini bermakna pekerja-pekerja yang bergaji melebihi RM4,000 termasuk golongan pengurusan akan mendapat faedah seperti Elaun Mencari Pekerjaan (EMP),” katanya di Dewan Rakyat, hari ini.“Berdasarkan kepada data Perkeso, dianggarkan 75% daripada jumlah keseluruhan pekerja adalah daripada golongan B40 yang berpendapatan RM4,000 ke bawah.Beliau menjawab soalan, M Kulasegaran (DAP-Ipoh Barat) mengapakah PSU gagal menyenaraikan pekerja golongan pengurusan sebagai penerima subsidi upah sedangkan statistik menunjukkan secara jelasnya bahawa 59% kadar pengangguran membabitkan kalangan pekerja yang berkemahiran tinggi.Menjawab mengapa, sebanyak 81,217 pekerja masih hilang pekerjaan seperti yang dicatatkan pangkalan data SIP setakat 25 September 2020 walaupun PSU dan Program Pengekalan Pekerjaan (ERP) telah dilaksanakan oleh kerajaan.Awang memberitahu penularan Covid-19 adalah satu kejadian luar jangka yang melanda seluruh dunia dan Malaysia turut terkesan.Sehubungan itu, beliau tidak menafikan terdapat juga majikan dalam sektor-sektor tertentu yang terpaksa melaksanakan pemberhentian pekerjaan disebabkan oleh faktor-faktor luar kawalan yang tidak dapat dielakkan.Katanya, berdasarkan rekod SIP sebanyak 99,696 pekerja diberhentikan bermula dari Januari hingga 27 November 2020.“Sebagai contoh majikan di sektor penginapan sebahagian besar pendapatan yang diperoleh adalah daripada kehadiran pelancong dari luar negara dan pada masa yang sama negara ini juga terjejas akibat daripada penularan wabak ini. Contoh lain adalah di sektor pengangkutan seperti Malindo Airways Sdn Bhd di mana seramai 1,861 pekerja telah diberhentikan kerja.“Antara sebab-sebab kehilangan pekerjaan yang dilaporkan oleh pekerja adalah disebabkan penutupan perniagaan pengecilan tenaga kerja (Downsizing), skim pemisahan sukarela (VSS) dan skim pemisahan bersama (MSS) seterusnya, syarikat mengalami masalah kewangan kritikal diikuti dengan penutupan separa serta pengambilalihan syarikat dan penempatan semula syarikat.


Kerajaan tidak lindungi sesiapa terlibat isu rasuah, kata PM

Kerajaan tidak melindungi mana-mana individu yang terlibat rasuah, kata Perdana Menteri Ismail Sabri Yaakob di Dewan Rakyat hari ini.Beliau mengulangi kenyataan itu sebanyak dua kali dan berkata individu yang terlibat rasuah sama ada di pihak kerajaan atau pembangkang akan dihadapkan ke mahkamah seterusnya mahkamah akan menentukan sekiranya pihak berkenaan bersalah.“Jadi tidak boleh menganggap pihak kerajaan hari ini melindungi individu-individu tertentu dan mengambil tindakan pada orang tertentu hanya untuk memuaskan hati sesetengah pihak.“Kita tak tahu dulu sama ada dulu ada pendakwaan terpilih atau tidak, tetapi hari ini tiada pendakwaan terpilih kepada sesiapa, itu janji kerajaan,” katanya ketika sesi soal jawab hari ini.Beliau berkata demikian bagi menjawab soalan tambahan Anwar Ibrahim (PH-Port Dickson) mengenai kesungguhan pimpinan kerajaan untuk menyatakan Suruhanjaya Pencegahan Rasuah Malaysia (SPRM) harus bertindak tanpa ragu terhadap sesiapa sahaja.Beliau berkata terdapat banyak kes yang sedang berjalan di mahkamah melibatkan wakil rakyat di pihak pembangkang dan kerajaan, membuktikan kerajaan serius mengambil tindakan kepada individu terlibat rasuah.Selain itu, Ismail berkata kesediaan Malaysia dinilai dalam Indeks Persepsi Rasuah (CPI) 2021 menunjukkan ketelusan dan komitmen negara dalam penambahbaikan tadbir urus serta memaklumkan kerajaan kekal komited melaksanakan inisiatif di bawah Pelan Antirasuah Nasional (NACP).“Bagaimanapun, harus kita ingat bahawa usaha-usaha penambahbaikan adalah bersifat jangka panjang dan hasilnya juga akan hanya dapat dilihat dalam jangka masa akan datang,” katanya menjawab soalan asal Anwar mengenai pendirian kerajaan berkenaan penurunan kedudukan Malaysia dalam penilaian CPI 2021 ke tangga 62 daripada 180 negara.Ismail berkata pengukuran CPI dilaksanakan berdasarkan persepsi melalui kajian oleh institusi-institusi antarabangsa dan CPI Malaysia untuk 2021 dikira berdasarkan sembilan daripada 13 kajian dilaksanakan oleh pelbagai agensi antarabangsa.Katanya, laporan tersebut menunjukkan Malaysia menduduki tempat kedua terbaik selepas Singapura di antara sembilan negara Asean yang terlibat.“Antara perkara yang mempengaruhi skor dan kedudukan negara dalam CPI adalah soalan berbeza yang digunakan antara negara, responden atau kumpulan sasar serta jumlah penglibatan negara yang berbeza setiap tahun, sebagai contoh, kajian CPI tahun 2021 tidak melibatkan negara Brunei.“Kerajaan melalui Pusat Governans, Integriti dan Antirasuah Nasional (GIACC) telah mengadakan beberapa sesi libat urus dengan pihak-pihak berkepentingan agar laporan CPI tersebut lebih adil dan dapat memberi gambaran yang sebenar,” katanya.


KPWKM mohon RM33 juta beli bekalan hadapi gelombang kedua banjir

Kementerian pembangunan wanita, keluarga dan masyarakat (KPWKM) membuat permohonan peruntukan sebanyak RM33 juta bagi membeli barangan keperluan sebagai persediaan menghadapi gelombang kedua banjir.Timbalan menterinya, Siti Zailah Mohd Yusoff berkata permohonan kepada kementerian kewangan itu dibuat berikutan bekalan di depoh simpanan termasuk di pangkalan hadapan hampir kehabisan.Beliau berkata keputusan itu dibuat dalam Mesyuarat Khas Penyelarasan Banjir yang diadakan secara maya dan dipengerusikan oleh beliau pagi semalam.“Sekiranya permohonan itu diluluskan ia akan digunakan bagi membeli bekalan keperluan kepada mangsa banjir seperti selimut, tikar, makanan kering, lampin pakai buang dan sebagainya.“Barangan tersebut akan ditempatkan di pangkalan hadapan di negeri-negeri berisiko termasuk Sabah dan Sarawak,” katanya kepada pemberita selepas meninjau kawasan banjir di Kampung Tersang dan Lanchang di Rantau Panjang semalam.Mengulas lanjut, Siti Zailah yang juga ahli Parlimen Rantau Panjang berkata ketika banjir melanda Pahang baru-baru ini, pihaknya terpaksa menghantar bekalan daripada Kelantan manakala bekalan dari Kedah dihantar ke Selangor selepas kedua-dua negeri itu kehabisan bekalan.Sementara itu, Siti Zailah berkata Jabatan Kebajikan Masyarakat (JKM) turut menghadapi kekangan petugas berikutan ada dalam kalangan mereka menjadi mangsa banjir.“Buat masa sekarang kita mempunyai kakitangan yang terhad. Sebagai contoh di Temerloh, Pahang kita ada 88 pusat pemindahan sementara (PPS) tetapi hanya ada 37 kakitangan JKM sebahagiannya juga menjadi mangsa banjir.“Di PPS Selangor pula JKM memiliki 47 petugas yang menguruskannya namun cuma 15 orang dapat bertugas. Disebabkan masalah ini kita amat memerlukan bantuan daripada agensi lain selain sukarelawan,” katanya.


Kaum India paling miskin, timbalan menteri ingatkan kerajaan

Ahli-ahli Dewan Rakyat dan Dewan Negara kaum India hari ini tampil menggesa kerajaan menumpukan perhatian yang adil dan saksama melibat isu kemiskinan.
Mereka menegaskan kaum India yang miskin juga perlu dibela nasib mereka khususnya melibatkan isu taraf kewarganegaraan, pendidikan dan kecekapan pengurusan Unit Transformasi Masyarakat India Malaysia (Mitra) yang sepatutnya menjaga kebajikan kaum itu.
Timbalan Menteri Pembangunan Usahawan dan Koperasi, Saraswathy Kandasami berkata ketika kerajaan berusaha membanteras kemiskinan tegar merentas semua kaum, komuniti orang India mesti turut diberikan perhatian.
Katanya, perkara itu juga merupakan satu mesej daripada Perdana Menteri Anwar Ibrahim sendiri yang menyatakan tidak mahu mana-mana pihak pun dipinggirkan dalam arus pembangunan negara.
Jelasnya lagi, berdasarkan statistik yang dikongsi perdana menteri mendapati kedudukan kaum India dari segi nisbah adalah kaum yang paling termiskin di Semenanjung Malaysia.
Dalam pada itu, Ahli Parlimen Ipoh Barat M Kulasegaran pula menyentuh isu ketirisan dalam pengurusan Mitra yang pernah dibangkitkan sejak beberapa tahun lalu sehingga mendapat perhatian banyak pihak termasuk Suruhanjaya Pencegahan Rasuah Malaysia (SPRM).
"Setiap tahun sejak tahun 2016, ratusan juta diagihkan kepada Mitra.
"Hakikatnya untuk menolong masyarakat India merangkumi golongan B40 tetapi wang ini telah digunakan oleh beberapa ahli politik dan sebagainya," katanya pada satu sidang media di lobi Parlimen.
Katanya, pertemuan mereka hari ini turut membincangkan perkara itu dan memohon satu penyiasatan menyeluruh dibuat mengenai penyelewengan yang kemungkinan telah berlaku dalam agensi itu.
Beliau juga memberitahu bahawa sesi penerangan hari ini memaklumkan bahawa proses audit dalaman sedang berjalan.
"Kita harap siasatan akan dibuat sedalam-dalamnya supaya pihak-pihak yang telah menyeleweng wang untuk kegunaan sendiri akan diheret ke mahkamah.
"Dan tindakan diambil ke atas mereka."
Kerajaan campuran Pakatan Harapan (PH)-Barisan Nasional (BN) pada April mengumumkan pelantikan Ahli Parlimen Sungai Buloh Ramanan Ramakrishnan untuk mengetuai Mitra.


Polis Pakistan geledah rumah Imran Khan, kata pegawai

Polis Pakistan merancang untuk menggeledah rumah bekas perdana menteri Imran Khan di Lahore hari ini, kata seorang pegawai kerajaan wilayah.
Menteri Penerangan Wilayah Punjab Amir Mir berkata operasi itu boleh mencetuskan lebih banyak keganasan ketika negara itu bergelut dengan ketidakstabilan politik dan ekonomi.
Beliau berkata ratusan anggota polis, diketuai oleh pesuruhjaya polis bandar, akan menjalankan operasi mencari pada waktu tempatan hari ini.
"Kami mempunyai maklumat bahawa terdapat kira-kira 40 pengganas bersembunyi di sana, jadi saya fikir kira-kira 400 anggota polis diperlukan untuk menggeledah rumah itu," katanya kepada Reuters.
Amir berkata, pihaknya menyasarkan penyokong Khan yang dituduh menyerang dan merosakkan bangunan kerajaan dan tentera.
Rumah Khan terletak di kejiranan Taman Zaman di Lahore, ibu kota Punjab.
Pada Mac lalu, kawasan itu menjadi medan pertempuran sengit antara penyokong Khan dan polis yang cuba menangkap bekas bintang kriket berusia 70 tahun tersebut kerana tidak hadir ke mahkamah.
Khan akhirnya ditangkap pada 9 Mei atas dakwaan rasuah, namun tuduhan itu dinafikannya.
Beliau kemudian dibebaskan dengan ikat jamin yang diperintahkan mahkamah yang tamat tempoh akhir bulan ini.
Penahanannya mencetuskan gelombang keganasan yang menyaksikan penyokong menyerang tentera yang bertugas dan bangunan kerajaan lain.
Pertempuran itu berlaku ketika negara Asia Selatan yang mempunyai 220 juta penduduk itu berdepan krisis ekonomi terburuk, dengan pembiayaan kritikal Tabung Kewangan Antarabangsa (IMF) diperlukan untuk mengelak krisis imbangan pembayaran tertangguh selama berbulan-bulan.
Pada Rabu lalu, kerajaan Punjab meminta Khan menyerahkan penyokongnya yang bertanggungjawab terhadap serangan ke atas tentera dan yang dikatakan bersembunyi di rumahnya menyerah diri.
Khan bagaimanapun menafikan beliau melindungi sesiapa yang terlibat dalam keganasan itu, dan berkata pihak berkuasa boleh menggeledah rumahnya tetapi hanya dengan waran daripada mahkamah.
Semalam, pembantu Khan, Iftikhr Durrani membenarkan wartawan memasuki beberapa kawasan di rumah Khan di Lahore untuk "mencari pengganas".


Jumlah kes Covid-19 melepasi angka 100,000

Sebanyak 1,581 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 100,318 kata Ketua Pengarah Kesihatan Dr Noor Hisham Abdullah.Katanya, sebanyak 1,058 pesakit pulih dan dibenarkan pulang, menjadikan jumlah keseluruhan angka sembuh 81,099 kes atau 80.8%.“Selangor kekal mencatatkan kes harian tertinggi iaitu sebanyak 491 kes atau 31.1% diikuti Kuala Lumpur 226 kes (24%) dan Sabah 249 kes (15.7%),” katanya dalam satu kenyataan.Katanya, kes aktif dengan kebolehjangkitan pula berjumlah 18,773 kes.“Daripada jumlah itu 102 pesakit di tempatkan di Unit Rawatan Rapi termasuk 45 memerlukan bantuan alat pernafasan,” katanya.Dukacita dimaklumkan terdapat dua lagi kematian dilaporkan, menjadikan jumlah mangsa yang maut meningkat kepada 446 orang.Terdapat empat lagi kluster baru dikesan membabitkan Kluster Kebun Baru di daerah Kuala Langat di Selangor, Kluster Sungai Burong (Kuala Selangor) dan Kluster Tapak Bina Jalan Tun (Lembah Pantai).Satu lagi kluster dilaporkan berlaku di Lembah Pantai, Cheras, Kepong, Titiwangsa di Kuala Lumpur serta Gombak, Petaling, Kuala Selangor, Hulu Langat di Selangor.


Mangsa banjir seluruh negara kini hampir 50,000, Johor paling membimbangkan

Keadaan banjir di beberapa negeri semakin membimbangkan dengan jumlah mangsa yang ditempatkan di pusat pemindahan sementara (PPS) di seluruh negara meningkat kepada 48,989 orang setakat pagi ini.
Johor terus mencatatkan jumlah mangsa tertinggi iaitu 44,860 orang diikuti Pahang (2,978), Negeri Sembilan (587), Melaka (493) dan Selangor (71).
Di Johor, Jawatankuasa Pengurusan Bencana Negeri (JPBN) menerusi kenyataan memaklumkan seramai 13,029 keluarga telah ditempatkan di 260 PPS di 10 daerah yang terjejas dengan bencana tersebut.
Menurut kenyataan JPBN itu, Batu Pahat merupakan antara daerah paling ramai penduduk teruk terjejas banjir dengan sejumlah 14,030 orang daripada 4,084 keluarga, diikuti Segamat dengan 13,334 orang (3,897 keluarga) dan Kluang, 5,296 mangsa (1,533 keluarga).
Di Pahang, Sekretariat JPBN melaporkan jumlah mangsa banjir pagi ini seramai 2,978 orang berbanding 2,860 orang malam tadi, yang ditempatkan di 23 PPS.
Daerah Rompin kekal merekodkan mangsa paling ramai iaitu 2,615 orang di 20 PPS diikuti Temerloh (305 orang, sebuah PPS) dan masing-masing 29 mangsa di sebuah PPS di Bera serta Maran.
Di Melaka, jumlah mangsa meningkat lagi kepada 493 orang daripada 134 keluarga setakat pukul 8 pagi ini berbanding 448 mangsa daripada 118 keluarga pada 8 malam tadi.
Sekretariat JPBN dalam satu kenyataan berkata kesemua mangsa terjejas ditempatkan di empat PPS di daerah Jasin iaitu 477 orang daripada 127 keluarga, manakala di Alor Gajah 16 mangsa daripada tujuh keluarga ditempatkan di sebuah PPS.
Di Selangor, jumlah mangsa banjir merekodkan peningkatan kepada 71 orang daripada 17 keluarga setakat pagi ini berbanding 58 orang daripada 14 keluarga semalam berikutan hujan lebat yang berlaku pada awal pagi tadi.
Menurut JPBN, Angkatan Pertahanan Awam (APM) Selangor melaporkan dua PPS iaitu SK Merbau Sempak dan Dewan MPKS Desa Coalfields, Sungai Buloh masih dibuka sehingga kini bagi menempatkan mangsa-mangsa banjir berkenaan.
Di Negeri Sembilan, Pengarah Angkatan Pertahanan Awam Malaysia (APM) Negeri Sembilan, Leftenan Kol (PA) Mohd Nazri Mes Kam berkata jumlah mangsa banjir di negeri itu terus merekodkan penurunan kepada 587 orang membabitkan 148 keluarga di empat PPS di Tampin, setakat pukul 8 pagi ini.


Polis siasat dakwaan penjualan data peribadi dari JPN

Polis sedang menjalankan siasatan mengenai dakwaan penjualan data peribadi rakyat Malaysia yang diambil daripada pangkalan data Jabatan Pendaftaran Negara (JPN). Pengarah Jabatan Siasatan Jenayah Komersial (JSJK) Bukit Aman Mohd Kamarudin Md Din berkata pihaknya turut menerima satu laporan berkaitan dakwaan yang dilaporkan beberapa portal berita tempatan hari ini.“Siasatan sedang dilakukan bagi menentukan kesahihan dakwaan berkenaan dan polis memberi jaminan siasatan sewajarnya akan dilaksanakan bagi memastikan isu tersebut dapat ditangani segera,” katanya dalam kenyataan hari ini. Kamarudin turut menggesa orang ramai supaya tidak membuat sebarang spekulasi berhubung perkara tersebut. Menteri Dalam Negeri Hamzah Zainudin hari ini mengesahkan dakwaan penjualan 22.5 juta data peribadi itu bukan milik JPN sebaliknya data yang dijual tersebut adalah koleksi penjual daripada sumber-sumber lain.Terdahulu, sebuah portal melaporkan terdapat penjualan data peribadi lebih 22 juta rakyat Malaysia serta swafoto pengesahan kad pengenalan dimiliki 800,000 individu milik JPN dan Suruhanjaya Pilihan Raya (SPR) secara dalam talian.


KPM nafi guru akan dihukum jika ‘berleter’

Kementerian pendidikan (KPM) hari ini menafikan mengeluarkan sebuah jadual bertajuk “Unit Disiplin KPM: Bentuk-bentuk Hukuman Yang Dilarang” seperti yang tular di media sosial kononnya guru boleh dihukum sekiranya berleter terhadap murid.KPM merujuk laporan yang diterbitkan sebuah laman sesawang mengatakan “guru boleh dihukum sekiranya berleter terhadap murid.”“KPM tidak pernah mengeluarkan jadual yang bertajuk ‘Unit Disiplin KPM: Bentuk-bentuk Hukuman Yang Dilarang’ seperti yang tular di media sosial,” kata KPM dalam sebuah kenyataan hari ini.Menurut KPM, ada enam tatacara pengurusan disiplin yang dkeluarkan kementerian sebagai garis panduan guru.Ia termasuk Peraturan-Peraturan Pendidikan (Disiplin Sekolah) 1959; Surat Pekeliling Ikhtisas (SPI) Bil. 8/1983: Mengenakan Hukuman Biasa Terhadap Murid-murid yang Melakukan Perbuatan Salah Laku Yang Tidak Dinyatakan Dalam Peraturan-peraturan Pelajaran; SPI Bil. 7/1995: Tatacara Mengenakan Tindakan dan Hukuman Terhadap Pelajar-Pelajar Sekolah.Selain garis panduan itu, KPM juga turut mengeluarkan surat pekeliling mengenai kuasa merotan murid oleh guru, dan prosedur operasi standard (SOP) mengenai tindakan menangani isu disiplin di sekolah.KPM menegaskan tatacara pengurusan disiplin murid adalah berdasarkan garis panduan dan surat pekeliling yang dikeluarkannya secara rasmi.“KPM sentiasa komited untuk terus melakukan yang terbaik,” katanya.


Seluruh negara dijangka mampu beralih ke Fasa 2 awal Ogos, kata TPM

Seluruh negara dijangka mampu beralih ke Fasa Dua Pelan Pemulihan Negara (PPN) pada awal Ogos, kata Timbalan Perdana Menteri Ismail Sabri Yaakob.Beliau berkata jangkaan itu berdasarkan prestasi Program Imunisasi Covid-19 Kebangsaan (PICK) yang kini memberi petunjuk bahawa kadar individu yang lengkap dua dos vaksin telah melepasi nilai ambang 10 peratus yang ditetapkan untuk negara beralih dari Fasa Satu ke Fasa Dua PPN.Perkembangan itu juga, katanya memberi gambaran bahawa negara berada di landasan yang betul dalam usaha mencapai imuniti kelompok.“Indikator ini sejajar dengan perancangan Pelan Pemulihan Negara yang menjangkakan kadar vaksinasi akan mencapai 10 peratus populasi pada akhir bulan Julai ini.“Sekiranya perkembangan positif ini berterusan, seluruh negara mampu beralih ke Fasa Dua pada awal bulan Ogos seperti negeri-negeri yang diumumkan sebelum ini,” katanya dalam kenyataan mengenai perkembangan PPN dan perintah kawalan pergerakan diperketatkan (PKPD), hari ini.Berdasarkan data PICK, jumlah populasi rakyat di negara ini yang melengkapkan dua dos vaksin mencapai 11.8 peratus semalam.Sebelum ini, kerajaan mengumumkan Perlis, Perak, Kelantan, Terengganu dan Pahang beralih ke Fasa Dua PPN pada 5 Julai, diikuti Pulau Pinang (7 Julai), Sabah (10 Julai) dan Sarawak hari ini (14 Julai).Di bawah PPN, peralihan fasa adalah setelah melepasi nilai ambang bagi ketiga-tiga indikator utama yang ditetapkan.Tiga indikator perlu dipatuhi bagi membolehkan peralihan ke Fasa Dua PPN iaitu purata kes harian Covid-19 menurun di bawah 4,000 kes, kadar penggunaan katil di Unit Rawatan Rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.


KM Sarawak umum belanjawan negeri sebanyak RM10 bilion bagi 2022

Ketua Menteri Abang Johari Openg hari ini mengumumkan belanjawan negeri sebanyak RM10.036 bilion bagi 2022, menjadikan ia sebagai belanjawan kali pertama yang tidak dibentangkan di Dewan Undangan Negeri (DUN) berikutan perintah darurat yang masih berkuat kuasa di negeri itu.Bercakap pada sidang media di Kuching, beliau berkata belanjawan tersebut akan menumpukan usaha-usaha pemulihan negeri daripada impak pandemik Covid-19.“Ini adalah kali pertama kita berkongsi bajet kerana kita dalam keadaan darurat,” katanya sambil menambah beliau memiliki kuasa untuk meluluskan peruntukan daripada dana negeri yang terkumpul.“Dengan anggaran hasil sebanyak RM10.036 bilion, dan jangkaan perbelanjaan biasa sebanyak RM10.64 bilion, ini bermakna kita akan berdepan defisit sebanyak RM600 juta.“Belanjawan 2022 ini adalah belanjawan yang diperluaskan, bagi menumpukan usaha pemulihan pandemik. Belanjawan ini akan tertumpu kepada usaha melindungi dan mengembalikan kelangsungan hidup rakyat dan perniagaan-perniagaan kecil.”Bagi membantu warga Sarawak berpendapatan rendah daripada sektor kelapa sawit dan pengusaha kecil, Abang Johari berkata kerajaan negeri akan memperkenalkan dana khas dengan peruntukan sebanyak RM60 juta.“Bagi penternak ikan akan ada dana khas bagi pengusaha kecil, terutama dalam sektor kelapa sawit dan cili. Kita juga akan menyediakan skim dana pemerkasaan bagi memajukan komuniti perniagaan kecil untuk beradaptasi dengan norma baru ketika ini.“Secara kesimpulannya, belanjawan ini adalah tertumpu kepada rakyat,” tambahnya.Abang Johari turut mengumumkan bonus sebulan setengah gaji bagi kakitangan awam dan RM500 kepada pegawai perkhidmatan awam persekutuan yang bekerja di negeri itu.


Kerajaan tumpu isu keselamatan siber, pacu ekonomi negara, kata PM

Keselamatan siber perlu menjadi keutamaan setiap negara, terutama dalam perkara yang mendasari ekonomi dan keselamatan negara berkenaan, kata Perdana Menteri Muhyiddin Yassin.Sehubungan itu, Muhyiddin berkata, isu keselamatan siber telah menjadi antara bidang tumpuan utama kerajaan untuk melengkapkan usaha ke arah memacu pertumbuhan ekonomi negara ini.“Perkara ini (keselamatan siber) telah menjadi suatu isu dan mana-mana negara didapati tidak akan mampu untuk menangani masalah ini secara sendirian berikutan ancaman siber tidak mengenal batas sempadan dan menjadi semakin canggih serta rumit.“Kita juga tidak terkecuali dalam memberi penekanan terhadap elemen keselamatan siber dalam setiap inisiatif,” katanya ketika merasmikan Pameran dan Persidangan Pertahanan dan Keselamatan Siber 2021 (CYDES 2021) yang diadakan secara maya, hari ini.Muhyiddin berkata isu berkenaan juga menuntut kerajaan untuk memberikan perhatian serius berikutan peningkatan ancaman dan jenayah siber, sejak tiga tahun lepas.MENYUSUL LAGI


Jumlah kes aktif melepasi 40,000, 4,008 disahkan positif Covid-19

Sebanyak 4,008 kes baru Covid-19 dikesan hari ini termasuk lima jangkitan import, menjadikan angka keseluruhan penularan dalam negara berjumlah 169,379, kata Ketua Pengarah Kesihatan Dr Noor Hisham Abdullah.Katanya, sebanyak 2,374 pesakit pulih dan dibenarkan pulang, menjadikan jumlah keseluruhan angka sembuh 127,662 kes.“Selangor melaporkan kes harian tertinggi iaitu sebanyak 1,391 kes diikuti Kuala Lumpur 513 dan Johor 470 kes,” katanya dalam satu kenyataan.Katanya, kes aktif dengan kebolehjangkitan pula berjumlah 41,087.“Daripada jumlah itu 246 pesakit di tempatkan di Unit Rawatan Rapi termasuk 96 memerlukan bantuan alat pernafasan,” katanya.Noor Hisham memaklumkan terdapat 11 lagi kematian, menjadikan jumlah mangsa yang maut meningkat kepada 630 orang.Tambahnya terdapat 16 lagi kluster baru dikesan:Kluster Tapak Bina Jalan Abdul Aziz di daerah Petaling, Selangor (56 kes).Kluster Bestari Rantau di daerah Klang, Selangor (16 kes).Kluster Jalan Sejahtera di daerah Titiwangsa, Kuala Lumpur (15 kes).Kluster Tapak Bina Jalan Digital di daerah Kulai, Johor dan Hulu Terengganu, Terengganu (48 kes).Kluster Jalan Niaga di daerah Kota Tinggi dan Kluang, Johor (18 kes).Kluster Tampoi Lima di daerah Johor Bahru, Johor (26 kes).Kluster Jalan Seroja di daerah Kulai, Johor (10 kes).Kluster Jalan KKIP Selatan di daerah Kota Kinabalu, Sabah (14 kes).Kluster Kampung Balibata di daerah Beaufort dan Sandakan, Sabah (35 kes).Kluster Sungai Ibor di daerah Rembau, Negeri Sembilan (12 kes).Kluster Batu Enam di daerah Batang Padang, Perak (12 kes).Kluster Persiaran Tasek di daerah Batang Padang, Kinta, dan Kuala Kangsar, Perak (20 kes).Kluster Tapak Bina Bukit Sebukor di daerah Melaka Tengah, Melaka (28 kes).Kluster Jalan Usaha di daerah Melaka Tengah, Alor Gajah, dan Jasin, Melaka (36 kes).Kluster Sawmill Luit di daerah Maran dan Kuantan, Pahang (19 kes).Kluster Bukit Gelugor di daerah Kuantan, Pahang (22 kes).


Menteri Umno letak jawatan kerana setia pada parti

Ahli Parlimen Umno Shamsul Anuar Nasarah hari ini mengumumkan peletakan jawatan sebagai menteri tenaga dan sumber asli.“Mengambil kira beberapa keputusan dan pendirian parti. Maka, sebagai ahli Umno yang patuh dan setia kepada parti. Saya dengan ini meletak jawatan sebagai ahli jemaah menteri kerajaan persekutuan,” katanya Shamsul dalam sebuah kenyataan hari ini.Shamsul yang merupakan ahli Parlimen Lenggong sebelum ini menyatakan mahu meletakkan jawatan menjelang Perhimpunan Agong Umno pada Mac lalu.Dalam kenyataan sama, Shamsul menyatakan terima kasih kepada Perdana Menteri Muhyiddin Yassin kerana diberikan peluang berkhidmat sebagai menteri dalam Kabinet.Dengan peletakan jawatan itu, beliau berkata akan fokus dengan tugasnya sebagai ahli Parlimen dan “membantu memperkuat parti dalam menghadapi situasi politik yang semakin mencabar”.Presiden Umno Ahmad Zahid Hamidi dan Najib Razak menjadi pemimpin utama yang berkempen supaya ahli-ahli Kabinet Umno meletakkan jawatan mereka dalam usaha untuk menggulingkan pentadbiran Muhyiddin.


Rakyat Malaysia tidak panik pada waktu yang wajib panik

Perkataan yang paling lazim kedengaran pada 2020 ialah Covid-19, PKP, PKPP, PKPD lagi dan sebagainya.Topeng muka menjadi sebahagian pakaian asas manusia.Manusia sedunia dikurung di rumah oleh virus yang tidak kelihatan.Ketika manusia dikurung, bumi mengambil kesempatan melakukan pemulihan diri.Tetiba sungai menjadi jernih, haiwan-haiwan laut yang jarang kelihatan kembali muncul bermain di tepi lautan.Di Malaysia, tahun 2020 ini sepatutnya menjadi tahun rakyat berbangga dengan pencapaian negara sempena Wawasan 2020.Sepatutnya Wawasan 2020 ini amat bermakna apabila pengasasnya iaitu Dr Mahathir Mohamad kembali memimpin negara melalui kerajaan Pakatan Harapan.Akan tetapi siapa yang sangka, kerajaan PH yang baru berusia 22 bulan tumbang di saat Mahathir meletakkan jawatan sebagai perdana menteri di saat wabak Covid-19 baru hendak mengganas.Berdepan dengan ancaman Covid-19, kerajaan baru pimpinan Muhyiddin Yassin tangkas mengambil tindakan drastik seperti perintah kawalan pergerakan yang lebih dikenali sebagai PKP, PKPB dan PKPD.Langkah ini ternyata berjaya mengawal penularan wabak Covid-19 meskipun ekonomi menjadi korban seperti yang berlaku di merata dunia. Kempen kesedaran terhadap bahayanya Covid-19 juga berkesan terhadap rakyat Malaysia yang rata-rata mula panik, takut dan bimbang diri dijangkiti Covid-19.Ketika itu, rakyat Malaysia cukup panik melihat statistik jangkitan harian Covid-19 apabila mencecah 2 angka.Ingatkah lagi betapa bangga dan leganya kita apabila barisan hadapan kita menunjukkan jangkitan harian berangka satu atau angka sifar di depan kaca televisyen.Malangnya, rasa bangga dan lega kita hanya seketika. Segalanya berubah selepas pilihan raya negeri Sabah yang sepatutnya boleh dielakkan.Angka jangkitan Covid-19 selepas itu terus melonjak ke paras tiga angka dan kemudian ke empat angka.Permainan salah-menyalah antara ahli politik berterusan dengan kukuh dan menyakinkan bahawa mereka hanya bernafsu pada kuasa dan bukannya kesejahteraan rakyat.Ini terbukti benar. Jika tidak, masakan sewaktu gelombang ketiga Covid-19 mengganas, ada lagi ahli Parlimen yang mahu menggagalkan undian belanjawan di Parlimen, ada lagi ahli Parlimen yang memikirkan cara untuk menjatuhkan kerajaan, ada presiden parti yang sanggup khianat terhadap kerajaan sendiri dan tetiba ada cinta berputik antara dua ahli Parlimen tertua Malaysia.Natijahnya, rakyat Malaysia menjadi lali – lali dengan politik, dan lebih teruk lali dengan bahayanya Covid-19.Lihatlah sahaja betapa ramainya yang sedang melancong sekarang ketika angka jangkitan Covid-19 mencecah 2,000 kes sehari. Dan perhatikan bagaimana rakyat berasa mual dengan gerakan-gerakan politik yang terbukti hanyir pada akhirnya.Sepatutnya di waktu ini, rakyat Malaysia sedang merasa panik dan menuntut agar segala SOP diperketatkan bagi membantu mengurangkan jangkitan Covid-19.Sepatutnya di waktu ini, rakyat memberi tekanan kepada semua ahli politik agar mengekalkan kestabilan politik negara demi memberi nafas dan ruang kepada semua untuk memfokuskan ke arah usaha memulihkan ekonomi negara yang dilanda kemelesetan akibat wabak Covid-19.Sepatutnya Malaysia berada di dalam keadaan jauh lebih baik daripada negara-negara jiran kita.Tapi sayang, Malaysiaku tidak begitu.Di waktu rakyat Malaysia seharusnya panik, kita relaks dan bagai ayam dilepas kandang melancong ke segala pelusuk negara memudahkan lagi Covid-19 berjangkit.Di waktu ahli-ahli politik seharusnya bekerjasama, ada sahaja suara sumbang yang berkomplot, berkhianat dan bermain sentimen persepsi palsu dengan rakyat. Malangnya bukan sahaja rakyat terkena, pelabur pun turut menjauhkan diri.Begitulah tahun 2020 yang penuh dengan ironi yang tidak terfikir manusia.Tapi, insafilah, hayatilah dan kenangilah 2020 kerana ia tahun yang memaksa manusia berubah, mengenal perubahan dan bersedia menghadapi cabaran.Meskipun ia pahit dan susah, tahun 2020 sebenarnya penuh dengan pengajaran.Ingatlah pengalaman adalah guru terbaik buat manusia. Dan percayalah pengalaman manusia di tahun 2020 adalah guru terbaik di dalam menyediakan manusia untuk menghadapi dekad seterusnya.Sempena hari terakhir 2020, saya mengambil kesempatan ini untuk memohon maaf atas segala kesilapan di dalam tulisan saya sepanjang 2020.Semoga kita dapat terus bertemu di 2021! Selamat Tahun Baru 2021!


MCMC panggil individu terlibat video muzik kontroversi usahawan kosmetik

Suruhanjaya Komunikasi dan Multimedia (MCMC) akan memanggil individu terlibat dalam klip video muzik sempena Aidilfitri dikaitkan dengan usahawan kosmetik Aliff Syukri Kamarzaman yang menimbulkan kontroversi baru-baru ini.Menteri Komunikasi dan Multimedia Annuar Musa berkata individu yang dikenal pasti telah diberi notis dan diminta untuk hadir di ibu pejabat MCMC di Cyberjaya pagi ini.“SKMM telah teliti di peringkat awalan, dan ada sebab untuk siasatan dilaksanakan, dan dengan itu satu kertas siasatan dibuka untuk siasat perkara ini di bawah seksyen 233 Akta Komunikasi dan Multimedia 1998,” katanya. Beliau berkata demikian kepada media selepas menghadiri Majlis Iftar Radio Televisyen Malaysia (RTM) dan Perbadanan Kemajuan Filem Malaysia (Finas) bersama menteri komunikasi dan multimedia) semalam.Klip video raya berkenaan yang memaparkan sekumpulan penari lelaki bersolek dan berperwatakan lembut mencetuskan pelbagai reaksi kerana dikatakan kurang sesuai untuk tontontan masyarakat lebih-lebih ketika di bulan Ramadan. Annuar turut mengesahkan kementerian komunikasi dan multimedia (K-KOMM) menerima terlalu banyak aduan termasuk daripada Jabatan Perdana Menteri khususnya Hal Ehwal Agama dan Jabatan Kemajuan Islam Malaysia (Jakim) berhubung klip video itu. Beliau berkata keresahan itu timbul kerana klip video berkenaan mempunyai unsur tertentu yang bercanggah dengan amalan dan norma masyarakat negara ini.Sementara itu Annuar berkata jemaah menteri bersetuju agar siaran radio RTM bahasa Tagalog ditamatkan kerana didapati ia tidak lagi efektif, dan jumlah pendengarnya juga semakin berkurangan. “Satu ketika dulu RTM adakan satu saluran radio khusus dalam bahasa Filipina atau Tagalog terutama sekali bagi kemudahan sebahagian penduduk di Sabah atau Selatan Filipina.“Siaran FM biasa yang ada di Sabah dikira sudah memadai dan bahasa kebangsaan serta bahasa local menjadi cukup efektif melalui saluran radio sedia ada,” katanya.


Adun DAP dedah keputusan bekerjasama dengan Umno dibuat tanpa perbincangan

Keputusan DAP untuk bekerjasama dengan Umno di Perak dibuat tanpa perbincangan dengan kesemua 16 ahli Dewan Undangan Negeri (Adun) parti berkenaan terlebih dahulu, dakwa Adun DAP Pasir Bedamar Terence Naidu.Terence berkata selepas Ahmad Faizal Azumu hilang keyakinan majoriti Adun sebagai menteri besar pada persidangan Dewan Undangan Negeri (DUN) Jumaat lepas, beliau tidak sekali pun dipanggil menghadiri mesyuarat parti.“Saya tak boleh bercakap bagi pihak lain (Adun DAP lain), saya cuma nak nyatakan, setakat ini, saya sebagai ahli jawatankuasa DAP Perak tidak dimaklumkan apa-apa perbincangan, dan apa-apa mesyuarat kepada saya sendiri,” katanya kepada Bernama.Menurut Terence, kali terakhir mesyuarat diadakan adalah sebelum persidangan DUN pada Jumaat lepas bersama parti komponen Pakatan Harapan (PH) yang lain.Semalam, Pengerusi DAP Perak Nga Kor Ming berkata parti itu memutuskan untuk bekerjasama dengan Umno bagi membentuk sebuah kerajaan berbilang kaum yang bersih, kukuh dan stabil.Ditanya tindakan yang akan diambilnya sekiranya kerjasama berkenaan benar-benar terjadi, Terence berkata beliau akan mengambil pendirian tunggu dan lihat terlebih dahulu.Terdahulu dalam satu kenyataan kepada media, beliau berkata sekiranya “bekerjasama” bermakna menyokong belanjawan yang memanfaatkan rakyat di kala pandemik Covid-19, sudah pasti sebagai Adun bertanggungjawab beliau sedia bersetuju.“Tetapi bukan jenis kerjasama membabi buta, yang akan menyokong mana-mana salah guna kuasa dan korupsi,” katanya.Selain Terence, seorang lagi Adun DAP turut menyuarakan pendapat sama sebelum ini.Adun Pokok Assam Leow Thye Yih dilapor menolak kerjasama dengan Umno dan tidak akan menyokong mana-mana calon menteri besar daripada parti berkenaan.Leow membuat pendirian itu dengan alasan tindakan Umno “merampas” kerajaan Pusat daripada PH selain kerajaan Perak dan beberapa kerajaan negeri ditadbir PH sebelum ini, jelas menderhakai mandat diberikan rakyat dalam Pilihan Raya Umum ke-14.DUN Perak mempunyai 59 Adun dengan Umno mempunyai kerusi terbanyak sebanyak 25, diikuti DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi.Sehingga kini, tarikh Istiadat Mengangkat Sumpah Menteri Besar baru belum dapat ditentukan selepas sehingga petang semalam masih tiada mana-mana pihak yang berjaya meyakinkan Sultan Perak Sultan Nazrin Shah bahawa mereka mempunyai majoriti mudah untuk menubuhkan kerajaan negeri.


Jururawat UK lancar mogok tuntut tambah baik skim gaji

Sekumpulan jururawat di England melancarkan mogok selama dua hari bermula hari ini berhubung bayaran gaji yang diterima mereka, selepas pegawai memberi amaran tentang gangguan terhadap perkhidmatan kesihatan kerajaan UK.
Ia berlaku selepas jururawat mengadakan mogok yang tidak pernah berlaku sebelum ini bulan lalu, menyertai gelombang tindakan industri oleh pekerja sektor awam yang dilanda krisis kos sara hidup.
Kesatuan jururawat utama mendakwa kerajaan gagal berunding secara serius untuk menambah baik skim gaji mereka untuk tahun semasa.
Tindakan terbaharu itu menambah tekanan kepada Perkhidmatan Kesihatan Kebangsaan (NHS) yang dibiayai kerajaan ketika permintaan tertinggi dan senarai menunggu yang panjang bagi mendapatkan rawatan.
"Tindakan industri yang tidak dapat dielakkan akan memberi kesan kepada pesakit," kata Menteri Kesihatan Steve Barclay, semalam.
Barclay berkata, mogok selama dua hari yang dibuat kumpulan jururawat di England dan Wales pada Disember tahun lalu menyebabkan pembatalan "sekitar 30,000 prosedur elektif dan temu janji pesakit luar".
"Pesakit difahamkan akan bimbang dengan prospek tindakan mogok selanjutnya oleh jururawat," katanya.
Namun nasib kakitangan perubatan menimbulkan simpati orang ramai kerana harga makanan yang melambung tinggi dan bil tenaga membelenggu pekerja bergaji lebih rendah secara menyeluruh.
Tinjauan YouGov pada hari Selasa mendapati 63% menyokong mogok jururawat.
Bagaimanapun jurucakap rasmi Perdana Menteri Rishi Sunak berkata ia bukan "tindakan yang betul”.
"Kami menyeru kesatuan sekerja untuk menamatkan piket dan berbincang.”


Pasukan pembelaan baru Najib gagal tangguhkan rayuan akhir kes SRC

Pasukan pembelaan Najib Razak yang baru dilantik gagal dalam usaha mereka untuk menangguhkan perbicaraan rayuan akhir bekas perdana menteri itu bagi sabitan kes SRC International di Mahkamah Persekutuan bulan depan.
Sehubungan itu rayuan berkenaan akan didengar di mahkamah selama 10 hari mulai 15 Ogos seperti yang dijadualkan sebelum ini.
Sebelum ini, Najib diwakili firma Tetuan Shafee & Co, di mana Muhammad Shafee Abdullah sebagai peguam utamanya.
Bagaimanapun, pada saat akhir, beliau menggantikan peguam yang mewakilinya dari firma Tetuan Zaid Ibrahim Suffian TH Liew & Partners.
Peguam barunya, Hisyam Teh Poh Teik memohon penangguhan perbicaraan tersebut susulan pelantikan firma itu baru-baru ini.
Pada Julai 2020, Najib disabitkan bersalah bagi jenayah pertuduhan pecah amanah, salah guna kuasa dan pengubahan wang haram dalam penyelewengan RM42 juta dana SRC International.
Beliau dijatuhi hukuman penjara 12 tahun dan denda RM210 juta.
Pada Disember tahun lalu, panel tiga hakim Mahkamah Rayuan mengekalkan keputusan Mahkamah Tinggi tersebut.
Ketika membacakan penghakimannya, hakim Mahkamah Rayuan menyifatkan pemindahan RM42 juta dari SRC International ke dalam akaun peribadinya sebagai "memalukan negara".
Bekas perdana menteri itu kemudiannya memulakan memohon supaya Najib dapat diwakili peguam diraja UK bagi proses rayuannya di Mahkamah Persekutuan.
Permohonan itu mangatakan rayuan akan melibatkan isu baru, serius, dan rumit, dan Peguam Diraja UK Jonathan Laidlaw, memiliki kelayakan khas di mana pengalaman dan kepakarannya tidak dimiliki peguam yang ada di Malaysia.
Bagaimanapun, Mahkamah Tinggi menolak permohonan Laidlaw pada 21 Julai lalu.


Orang Sarawak tidak berminat dengan politik semenanjung, kata ketua menteri

Ketua Menteri Sarawak Abang Johari Openg hari ini berkata rakyat Sarawak tidak berminat dengan perkembangan politik di semenanjung.Beliau berkata sepatutnya pemimpin politik perlu fokus dengan usaha-usaha untuk membendung krisis Covid-19.Abang Johari yang merupakan pengerusi GPS turut menegaskan negeri itu menyokong Perdana Menteri Muhyiddin Yassin.Beliau berkata ini adalah demi memastikan kestabilan negara ketika ini.“Saya dah beri kenyataan semalam. itu keputusan GPS. Kita sokong PN. Kita sekarang ini tengah sibuk vaksinasi.“Macam kita disini, kita datang melihat bagaimana program vaksinasi dijalankan dengan orang di kampung.“Orang Sarawak tak nak ambil tahu lah benda-benda macam ini.”


Kerajaan teliti potong gaji anak hantar ibu bapa ke rumah jagaan

Kerajaan sedang meneliti kesesuaian undang-undang terhadap golongan yang berkemampuan untuk menghantar ibu bapa mereka ke rumah penjagaan yang diuruskan kerajaan, dalam usaha memastikan kesedaran masyarakat terhadap kebajikan warga emas.
Timbalan menteri Pembangunan Wanita, Keluarga dan Masyarakat Aiman Athirah berkata tanggungjawab anak-anak menjaga dan menyantuni ibu bapa mereka.
"Kementerian menyambut baik cadangan untuk memperkenalkan undang-undang yang mewajibkan potongan gaji anak-anak yang menghantar ibu bapa mereka di pusat jagaan atau rumah jagaan sekiranya anak-anak berkemampuan," katanya  pada sesi di Dewan Rakyat hari ini.
Beliau menjawab soalan Sany Hamzan (PH-Hulu Langat) yang ingin tahu sama ada kerajaan berhasrat memperkenalkan undang-undang yang mewajibkan potongan gaji anak-anak yang menghantar ibu bapa ke  pusat jagaan warga emas.
Bagi mereka yang tidak berkemampuan, Aiman berkata kerajaan menyediakan Institusi Rumah Seri Kenangan dan Rumah Ehsan bagi golongan warga emas yang memerlukan.
Ia dibiayai oleh kerajaan tanpa mengenakan sebarang bayaran kepada penghuni yang menetap di institusi.
Dalam pada itu, kerajaan menjalankan satu kajian untuk mewujudkan Akta Warga Emas untuk melindungi golongan itu yang mengandungi beberapa aspek.
Aiman berkata, akta itu antara lain melindungi hak asasi, memperkasakan warga emas, mewujudkan sistem sokongan untuk golongan itu dan  penjaga mereka.
"Usaha pewujudan kata ini merupakan salah satu langkah kementerian dalam menangani isu penuaan penduduk dengan pendekatan yang mengharmonikan semua pihak dan sebagai persediaan negara ke arah mencapai status negara tua pada tahun 2030.”


Masa depan Tupperware diragui di tengah-tengah kedudukan kewangan lemah

Adakah era Tupperware akan berakhir? Syarikat berusia 77 tahun itu yang terkenal dengan bekas penyimpanan makanan berasakan plastik sebagai tanda dagangannya, memberi amaran mengenai "keraguan besar" terhadap keupayaannya untuk terus beroperasi memandangkan kedudukan kewangan yang lemah, menurut nota yang difailkan badan kawal selia baru-baru ini.
Saham syarikat itu menjunam 50% sejak pasaran dibuka Isnin lalu dan kekal pada tahap tertekan dalam beberapa hari berturut-turut. Ia susulan pendedahan syarikat itu mengenai keadaan kewangannya pada 7 April lepas.
Bagaimanapun, semalam, sahamnya mengalami pemulihan separa, meningkat kira-kira 25%.
Menurut lawan web syarikat itu, Tupperware ditubuhkan pada 1946, ketika seorang ahli kimia dikenali sebagai Earl Tupper “melakukan ledakan inspirasi sewaktu mencipta acuan di kilang plastik sejurus selepas krisis ekonomi terburuk era the Great Depression”.
"Jika beliau boleh mereka bentuk bekas penyimpanan plastik kedap udara, seperti yang ada pada tin cat, maka beliau boleh membantu keluarga yang terjejas akibat perang dengan menjimatkan wang untuk menyimpan sisa makanan yang mahal."
Lama kelamaan, bekas plastik kedap udara Tupper juga dikaitkan dengan "Pesta Tupperware," di mana rakan-rakan akan berkumpul dengan makanan dan minuman sewaktu wakil syarikat menunjukkan barang-barang tersebut.
Pada Disember 2021, syarikat yang berpangkalan di Orlando, Florida itu mempunyai kira-kira 10,000 pekerja.
Namun capaian jenama itu berkurangan, dengan jumlah jualan tahunan merosot separuh sepanjang dekad lalu kepada hanya AS$1.3 bilion (RM5.72 bilion) pada 2022, ketika syarikat itu melaporkan kerugian sebanyak AS$14 juta.
"Tupperware sedang dilanda beberapa masalah termasuk penurunan mendadak dalam bilangan penjual, penarikan semula pengguna pada produk rumah, dan jenama itu masih tidak berhubung sepenuhnya dengan pengguna lebih muda," kata Neil Saunders dari GlobalData.
"Syarikat itu pernah menjadi pusat inovasi kepada penyelesaian masalah peralatan dapur, tetapi ia semakin kehilangan taringnya."
Inisiatif syarikat untuk mendapatkan pengedaran melalui rantaian kotak besar Target menandakan percubaan untuk berubah, tetapi "jangkauannya sangat terhad berbanding jenama lain," kata Saunders.
Tupperware dalam kenyataan pada 7 April berkata syarikat itu telah mendapatkan penasihat kewangan "untuk membantu dalam mendapatkan pembiayaan tambahan, dan sedang terlibat dalam perbincangan dengan bakal pelabur atau rakan kongsi lain."
Syarikat itu juga sedang menilai portfolio hartanahnya dan aset lain yang boleh dimanfaatkan "untuk memelihara atau dicairkan," menurut nota yang difailkan itu.


Mahkamah perintah Yasin dirujuk ke Hospital Bahagia

Mahkamah Sesyen Petaling Jaya hari ini memerintahkan penyanyi nasyid dan komposer, Muhammad Yasin Sulaiman dirujuk ke Hospital Bahagia Ulu Kinta, Perak untuk pemeriksaan tahap kesihatan mentalnya.
Hakim Nik Nasimah Nik Mohammad memutuskan demikian selepas membenarkan permohonan peguam Ariff Azami Hussein yang mewakili Muhammad Yasin, 48, supaya anak guamnya diperiksa oleh pakar psikiatrik.
"Permohonan itu mengikut Seksyen 342 Kanun Tatacara Jenayah dan terdapat asas kuat untuk kesihatan mental anak guam diperiksa oleh pakar psikiatrik.
"Pemerhatian perlu dibuat untuk memastikan sama ada dia layak untuk dibicarakan atau tidak. Pembelaan juga telah mengemukakan lima laporan perubatan antara lainnya mengesahkan sejarah kesihatan mental Yasin yang menghidap penyakit Bipolar Disorder Type 1 sejak 2007," kata Ariff Azami yang turut mengendalikan kes bersama peguam Nur’Ain Shahiera Khalid.
Menurut Ariff Azami, laporan-laporan itu juga menunjukkan Muhammad Yasin pernah diserang 'simptom manic' yang boleh membahayakan dirinya.
Ariff Azami berkata laporan terkini yang dikeluarkan oleh University Malaya Specialist Centre (UMSC) turut mengesahkan keadaan mental dan kesihatan Muhammad Yasin semakin merosot sehingga boleh membahayakan nyawa.
Sementara itu, Timbalan Pendakwa Raya Ahmad Zuhaini Muhamad Amin berkata pihak pendakwaan tidak membantah permohonan peguam bela itu dan menyerahkan kepada budi bicara mahkamah.
Mahkamah kemudian menetapkan 22 Jun untuk sebutan bagi laporan psikiatrik.
Pada 15 Mac lepas, Jabatan Peguam Negara (AGC) telah menolak permohonan representasi ketiga Muhammad Yasin bagi mengkaji tiga pertuduhan kes dadah yang dihadapinya.
Penyanyi lagu Mimpi Laila itu didakwa memberikan dirinya dadah jenis '11-nor-delta-9 tetrahydrocannabinol-9- carboxylic acid' di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac tahun lepas.
Dia dituduh mengikut Seksyen 15(1)(a) Akta Dadah Berbahaya (ADB) 1952 dan boleh dihukum di bawah Seksyen 15 (1) akta sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.
Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok ganja dalam pasu plastik berisi tanah di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.
Pertuduhan mengikut Seksyen 6 Akta ADB dan boleh dihukum di bawah Seksyen 39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan dan Seksyen 6B (1) (a) ADB dan boleh dihukum di bawah Seksyen 6B (3) yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.


Arab Saudi sahkan pertemuan Anwar dengan putera mahkota, kata Wisma Putra

Wisma Putra hari ini tampil menjelaskan mengenai lawatan rasmi perdana menteri ke Arab Saudi, sambil berkata ia sudah menerima nota diplomatik yang mengesahkan lawatan Anwar Ibrahim serta pertemuan dengan Raja Salman Abdulaziz dan pemerintah “de facto”, Putera Mahkota Mohammed bin Salman.
Wisma Putera dalam satu kenyataan yang memperincikan lawatan Anwar dari 22 hingga 24 Mac, berkata pihaknya menerima nota diplomatik bertarikh 21 Mac daripada kedutaan Arab Saudi, mengesahkan tarikh perjalanan Anwar ke kerajaan itu.
“Nota diplomatik yang serupa turut diterima pada tarikh yang sama oleh Kedutaan Besar Malaysia di Riyadh daripada kerajaan Arab Saudi," katanya.
“Kedua-dua nota diplomatik tersebut merujuk kepada Lawatan Rasmi Perdana Menteri pada 22 – 25 Mac 2023 termasuk program kunjungan hormat dengan Yang Teramat Mulia Raja Salman bin Abdulaziz Al Saud dan Yang Amat Mulia Putera Mohammed bin Salman bin Abdulaziz Al Saud, putera mahkota dan perdana menteri Arab Saudi.
“Kedua-dua nota diplomatik tersebut jelas menyatakan kerajaan Arab Saudi mengalu-alukan lawatan tersebut termasuk pelaksanaan ibadah Umrah di Makkah dan ziarah di Madinah.”
Wisma Putra sebelum ini berkata lawatan itu adalah atas jemputan Mohammed.
Bagaimanapun persoalan dibangkitkan oleh pembangkang selepas lawatan Anwar ke negara itu berakhir tanpa pertemuan dengan Mohammed atau Raja Salman.
Laporan Bernama berkata pertemuan itu tidak dapat berlangsung kerana putera mahkota mempunyai perubahan rancangan menjelang bulan Ramadan.
Anwar melahirkan rasa kesal kerana tidak dapat bertemu Mohammed, tetapi beliau dikatakan menolak permintaan pegawai Arab Saudi untuk melanjutkan tempoh lawatannya supaya pertemuan dengan putera mahkota dapat dilakukan.
Wisma Putra hari ini berkata pihaknya telah membuat semua persiapan awal dan secara profesional, mengikut SOP bagi perjalanan rasmi pemimpin ke luar negara.
“Berdasarkan perjalanan dan hasil lawatan, lawatan rasmi perdana menteri ke Arab Saudi menggambarkan kepentingan hubungan diplomatik dan kerjasama di antara Malaysia dan kerajaan Arab Saudi,” menurut kenyataan itu.
“Malaysia sentiasa menganggap kerajaan Arab Saudi sebagai rakan strategik. Dalam konteks ini, Kementerian Luar Negara (KLN) menegaskan bahawa polemik-polemik serta tanggapan-tanggapan tidak berasas oleh sesetengah pihak di Malaysia atas kepentingan politik sempit tidak akan membantu dalam usahanya memartabatkan diplomasi Malaysia ke arah pengukuhan hubungan dan kerjasama dengan negara-negara sahabat di seluruh dunia baik di peringkat dua hala, serantau dan antarabangsa.”
Wisma Putra berkata isu itu dipandang negatif oleh kumpulan tertentu, sambil menambah bahawa ini adalah tidak adil kepada kedua-dua kementerian dan kerajaan, serta Kementerian Luar Negara dan kerajaan Arab Saudi.
Ia berkata persiapannya untuk lawatan itu melibatkan beberapa siri perbincangan dengan kedutaan Arab Saudi di Kuala Lumpur, termasuk pertemuan dengan duta kerajaan sebelum tarikh yang dicadangkan ditetapkan.
Mereka berkata, menteri luar itu juga telah bercakap dengan rakan sejawatannya dari Arab Saudi semasa lawatannya ke Riyadh pada Februari.
“Perbincangan itu menyentuh secara spesifik tentang lawatan perdana menteri dan kesesuaian tarikh-tarikh serta perancangan hasil-hasil lawatan.
Wisma Putra juga menepis kritikan mengenai waktu lawatan pada awal bulan puasa, mengatakan ini bukan isu di pihak Arab Saudi.
“KLN turut dimaklumkan bahawa kerajaan Arab Saudi mengambil sikap terbuka dan pernah menerima lawatan pemimpin-pemimpin asing dalam bulan Ramadan.”
Ia menambah Anwar dan delegasinya diberikan taraf tetamu negara, termasuk penyediaan kenderaan, penginapan dan perlindungan keselamatan oleh pengawal Diraja Arab Saudi dan pegawai protokol dari mahkamah diraja.
Mengambil maklum pertemuan yang diadakan Anwar, termasuk dengan presiden Bank Pembangunan Islam, Wisma Putra berkata lawatan perdana menteri itu mencerminkan komitmen Malaysia untuk meningkatkan hubungan dan kerjasama antara kedua-dua negara ke tahap yang lebih kukuh dan menyeluruh.


Zaid kecam Shafee berhubung kes Najib

Zaid Ibrahim mengecam kenyataan peguam Najib Razak, Muhammad Shafee Abdullah yang mendakwa beliau tidak cekap dalam mengendalikan kes bekas perdana menteri itu.
Zaid berkata ketidakcekapan Shafee mengakibatkan beberapa kelemahan dalam hujahan pembelaan terhadap anak guamnya dalam kes SRC International.
Firma guaman Zaid dilantik untuk menggantikan Shafee menjelang rayuan terakhir Najib di Mahkamah Persekutuan tahun lepas.
"Apabila seorang peguam bercakap kosong seperti ini dan berbohong, saya tidak fikir dia boleh melakukan kerja dengan baik.
“Untuk mendapatkan keadilan anak guam anda, anda mesti menghormati kebenaran," kata Zaid.
Semalam, Shafee yang mewakili Najib bagi permohonan semakan kehakiman berhubung sabitan kes SRC membuat kritikan pedas terhadap firma guaman Zaid dalam mengendalikan kes itu.
Beliau juga mendakwa firma guaman itu dilantik walaupun tidak mempunyai pengalaman mengendalikan kes berkaitan jenayah.
Mengulas lanjut, Zaid berkata terdapat keadaan terdesak dalam kem Najib di tengah-tengah beberapa siri kelemahan dalam hujahan pembelaan di mahkamah, sambil menambah beliau kemudiannya mencadangkan kepada bekas presiden Umno itu supaya menyingkirkan Shafee.
"Shafee seorang ‘showman’, dia bukan seorang peguam yang baik. Tetapi sudah tentu dalam kerajaan orang buta, dia adalah raja," kata Zaid dalam video di Facebook.
Zaid berkata beliau tidak bersetuju dengan taktik pembelaan untuk menyerang hakim Nazlan Ghazali berhubung "konflik kepentingan", sambil berkata hakim Mahkamah Tinggi yang mensabitkan Najib pada 2020 adalah seorang yang terkenal dengan integritinya.
Zaid berkata pasukannya sudah menjalankan tugas dengan baik semasa rayuan di Mahkamah Persekutuan.
“Kami melakukan yang terbaik dalam tempoh lima minggu itu. Jadi amat menyedihkan jika tuduhan Shafee semalam disokong Najib.
"Jika begitu, ia amat malang kerana kami melakukan segala-galanya untuknya."


Kes harian catat 25,854 jangkitan, 78 lagi terkorban

25,854 kes baru Covid-19 direkodkan hari ini menjadikan jumlah keseluruhan sebanyak 3,442,736 kes.Sebanyak 25,548 pesakit turut dilaporkan sembuh, menjadikan jumlah keseluruhan kes sembuh sebanyak 3,142,112.Ketika ini, 293,651 kes aktif turut direkodkan, dengan 282,283 atau 96.1% daripadanya sedang menjalani kuarantin kendiri.Dalam pada itu, 3,452  (1.2%) kes kini berada di pusat kuarantin sementara 7,542 (2.7%) dimasukkan ke hospital.374 orang kini berada di ICU dengan 213 memerlukan bantuan peralatan pernafasan.Kadar penggunaan kemudahan ICU di seluruh negara kini sebanyak 62.4% dengan kes Covid-19 merangkumi 43.1%.78 korban akibat wabak itu turut dilaporkan, termasuk 34 kes kematian sebelum tiba ke hospital.Ketika ini, kes keseluruhan kematian adalah sebanyak 32,827 orang.


Seoul dakwa Korea Utara sudah sedia jalankan ujian nuklear pada ‘bila-bila masa’

Menteri Pertahanan Korea Selatan Lee Jong-sup pada Khamis mendakwa bahawa Korea Utara sudah bersedia untuk menjalankan ujian nuklear "pada bila-bila masa."
Lee berkata demikian di tengah-tengah ketegangan yang semakin memuncak akibat tindakan provokatif Korea Utara.
"(Korea Utara) telah pun menyiapkan persiapan untuk ujian nuklear ketujuhnya dan mampu menjalankan ujian nuklear pada bila-bila masa," kata Lee dalam satu taklimat kepada Ahli Parlimen.
Beliau berkata Korea Selatan dan Amerika Syarikat (AS) telah merangka langkah ketenteraan bersama untuk bertindak balas terhadap kemungkinan ujian nuklear Korea Utara dengan tujuan untuk menunjukkan keupayaan pakatan mereka.
Selain itu Tentera Korea Selatan telah memperkukuh pemantauan ke atas tapak ujian nuklear Punggye-ri Utara, katanya.
Terdapat pelbagai pandangan mengenai bila ujian nuklear Korea Utara akan dilakukan.
Ada pihak yang menyatakan bahawa Korea Utara mungkin tidak menjalankan ujian dalam masa terdekat, memandangkan negara itu sudah memperoleh teknologi yang mencukupi melalui enam ujian nuklear, termasuk yang terakhir pada 2017.
Dalam taklimat itu, Kementerian Pertahanan turut menyentuh mengenai latihan ketenteraan Korea Selatan-AS baru-baru ini yang dijadikan alasan oleh Korea Utara untuk melancarkan ujian nuklear.


RM32.4 bilion bagi sektor kesihatan dalam Belanjawan 2022

Kerajaan memperuntukkan RM32.4 bilion kepada kementerian kesihatan (KKM) dalam Belanjawan 2022, peruntukan kedua terbesar selepas sektor pendidikan.Bagi menangani wabak Covid-19, RM4 bilion diperuntukkan khusus untuk menangani krisis kesihatan tersebut.Daripada jumlah tersebut, RM2 bilion diperuntukkan bagi program vaksinasi sementara baki RM2 bilion lagi adalah untuk mempertingkatkan kapasiti perkhidmatan kesihatan awam melalaui pembelian ubat-ubatan, peralatan perlindungan peribadi dan kit kesihatan.Menteri Kewangan Tengku Zafrul Aziz ketika membentangkan belanjawan di Dewan Rakyat hari ini berkata kerajaan Kerajaan bercadang untuk melaksanakan perolehan ubat antiviral yang didapati berkesan terhadap pelbagai virus termasuk Covid-19.Katanya, Program Imunisasi Covid-19 Kebangsaan (PICK) akan terus diperkasa bagi membekalkan dos ketiga sebagai vaksin penggalak kepada semua orang dewasa di samping meneruskan vaksinasi kepada anak-anak berusia 12 hingga 17 tahun.Menurutnya, Putrajaya telah menandatangani perjanjian untuk mendapatkan 88 juta dos iaitu bersamaan lebih 140 peratus penduduk dan cukup untuk memberi dos ketiga kepada semua penduduk berusia 12 tahun dan ke atas.Beliau berkata kerajaan bersetuju untuk meneruskan Agenda Nasional Malaysia Sihat dan bercadang untuk meluaskan kenaan duti eksais ke atas produk minuman bergula dalam bentuk pracampuran berasaskan coklat atau koko, malt, kopi dan teh.Selain itu, katanya, kerajaan juga bercadang mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan vape.“Sebagai tambahan, sukacita diumumkan kerajaan bersetuju meluluskan penajaan program kepakaran dengan peruntukan 100 juta ringgit untuk manfaat 3,000 pegawai kontrak perubatan dan pergigian.”Dalam pada itu, RM70 juta juga diperuntukkan untuk terus memastikan isu kesihatan mental diberi keutamaan, antaranya untuk memperkukuh perkhidmatan sokongan, kaunseling dan psikososial, menambah program advokasi serta memperkasa peranan NGO sebagai penggerak program kesihatan mental.


Gesaan lindung hak penumpang meningkat selepas syarikat terus batal, tangguh penerbangan

Semakin banyak tekanan diberikan terhadap kerajaan supaya meneliti semula undang-undang penerbangan awam berikutan kekecewaan dalam kalangan penumpang pengangkutan udara Malaysia, di mana mereka merasakan syarikat penerbangan  tidak bertanggungjawab selepas melakukan pembatalan dan menangguhkan penerbangan, masalah yang sering dikaitkan dengan syarikat penerbangan tambang murah AirAsia.
AirAsia yang merekodkan pembatalan tiket paling tinggi berbanding syarikat penerbangan lain ketika musim perayaan Aidilfitri tahun ini, menjadi topik hangat dalam hantaran media sosial dan kumpulan perbualan dalam talian di mana penumpang mendokumentasikan pengalaman buruk mereka baik berhubung isu gagal berkomunikasi dengan pelanggan sehinggalah ketidakmampuannya untuk membayar pampasan kepada pelanggan.
Antara yang menyuarakan isu berkait syarikat itu adalah ahli politik Sabah Wilfred Madius Tangau yang membuat ciapan Twitter mengenai rancangan perjalanannya yang terganggu akibat penangguhan penerbangan berulang kali selain pertukaran pesawat.
“(Perjalanan) saya disahkan dan bahkan telah pun daftar masuk bagi penerbangan KUK/BKI pada pukul 8 malam melalui AirAsia malam ini, namun kemudiannya ia dijadualkan semula kepada 10 malam dan yang terbaru ia dijadualkan semula kepada 12.30 pagi ETA 3.30 pagi. Memang gila," ciap Madius pada Mei lalu.
Kini ahli Parlimen Tuaran itu berhasrat membawa cadangan usul berkaitan isu tersebut pada sidang Dewan Rakyat Oktober depan.
Katanya, Menteri Pengangkutan Wee Ka Siong mesti menjelaskan sama ada kerajaan mempunyai hasrat untuk meminda undang-undang penerbangan awam supaya ia lebih menjamin hak menumpang.
Antara cadangan itu termasuklah pampasan secara mandatori kepada penumpang terutama melibatkan pembatalan penerbangan yang dilakukan oleh pihak syarikat penerbangan.
"Jelas sekali tiada tindakan diambil kerana isu ini (pembatalan dan penangguhan penerbangan) masih lagi berlaku," katanya kepada MalaysiaNow.
"Ketegasan perlu ditunjukkan oleh Suruhanjaya Penerbangan Malaysia (Mavcom). Mungkin Jabatan Penerbangan Awam (DCA) juga perlu kaji akta sedia ada."
Isu melibatkan pembatalan dan penangguhan penerbangan semakin hangat sejak dunia digemparkan dengan penularan wabak Covid-19 mengakibatkan syarikat-syarikat penerbangan di peringkat global terpaksa menutup operasi susulan sekatan pergerakan yang dilaksanakan kebanyakan negara.
Berdasarkan beberapa temubual yang dilakukan MalaysiaNow terhadap penumpang antarabangsa dan tempatan, isu ini bukan saja berlaku di Malaysia tetapi juga peringkat global.
Malah, baru-baru ini di Amerika Syarikat, dua wakil daripada Parti Demokrat mencadangkan supaya syarikat penerbangan tidak dibenarkan untuk menawarkan penerbangan sekiranya tidak mempunyai jumlah kakitangan yang mencukupi atau membatal penerbangan dalam waktu yang singkat dengan waktu pelepasan.
Disebabkan kemarahan semakin memuncak akibat ribuan pembatalan penerbangan, wakil rakyat terbabit - Schakowsky dan David Cicilline menegaskan supaya tindakan yang lebih tegas diperlukan dan pihak syarikat penerbangan harus dipertanggungjawabkan dengan segala kesulitan yang dihadapi penumpang.
Isu ini juga tidak terkecuali di Malaysia meskipun negara sudah memasuki fasa peralihan ke endemik bermula 1 April lalu, malah ia "meletup" di media sosial terutama ketika menjelang sambutan Aidilfitri tahun ini apabila ramai berkongsikan cerita mengenai kesukaran untuk menaiki penerbangan mereka.
Berdasarkan data yang ditunjukkan oleh Mavcom pada 30 Mei lalu, sebanyak 495 penerbangan atau 8% daripada 6,000 penerbangan ditunda melebihi satu jam direkodkan dari 29 April hingga 9 Mei 2022.
Menurut kenyataan itu, AirAsia mengendalikan 2,954 penerbangan dan 13% atau 368 penerbangan mengalami penundaan lebih tempoh sejam diikuti Malaysia Airline yang mana 3% atau  44 penerbangan daripada 1,447 penerbangan dilaporkan ditunda.
"MASWings mengendalikan 656 penerbangan dengan 10% atau 64 penerbangan ditunda, Firefly merekodkan 2% atau 15 penerbangan daripada 680 penerbangan ditunda manakala Batik Air yang mengoperasikan 555 penerbangan, merekodkan 1% atau empat penerbangan ditunda," kata kenyataan itu.
Kesulitan penumpang
Selain daripada insiden musim perayaan ini, Alice Siew, warga Malaysia yang menetap di Taiwan menceritakan kesulitan yang dihadapinya apabila penerbangan dua hala yang sepatut dinaiki bersama Malaysia Airline (MAS) pada April lalu dibatalkan.
Bukan sahaja kes itu disifatkan sebagai menyusahkan dirinya, malah situasi tersebut juga menyebabkan dia terpaksa melakukan bayaran tambahan sebanyak RM1,203 untuk pastikan dapat kembali ke Taiwan mengikut jadual perancangannya menaiki penerbangan alternatif.
Katanya, jadual perjalanan yang dirancang sangat penting baginya terutama apabila Taiwan masih melaksanakan kuarantin Covid-19 sebelum membenarkan individu keluar masuk sempadan negara tersebut.
"Secara keseluruhan, saya bayar RM2,746 untuk penerbangan pergi balik Taipei-Kuala Lumpur," katanya sambil menunjukkan harga tiket asal penerbangan MAS yang dibelinya pada Mac lalu berjumlah RM1,543.
Sementara itu, Glenn Bruce Andrew Priere, dari Sydney berdepan pembatalan penerbangan bersama dua syarikat penerbangan iaitu Philippine Airlines dari Sydney ke Filipina dan AirAsia bagi penerbangan dua hala dari Manila ke Taipei.
Namun begitu, pembatalan itu dibuat susulan pelaksanaan sekatan pergerakan di Australia akibat penularan pandemik Covid-19 di negara terbabit.
Baginya, isu yang dihadapinya ialah berkaitan bayaran balik apabila dia terpaksa menunggu lebih setahun untuk mendapatkan duitnya dari Philippine Airlines (PAL) berjumlah A$3,400 (RM10,745) dan A$1,600 (RM5,056) dari AirAsia selepas menunggu lebih dua tahun.
"Saya terima semua bayaran balik tetapi ia bukan mudah," katanya kepada MalaysiaNow.
Selain dua kes ini, MalaysiaNow turut menghasilkan beberapa siri laporan mengenai keluhan yang diterima daripada penumpang tempatan dan antarabangsa apabila mereka hanya menerima bayaran balik dalam bentuk kredit dan baucer perjalanan susulan pembatalan penerbangan AirAsia X (AAX).
Ini selepas AAX melalui proses penstrukturan semula hutang syarikat yang mana syarikat penerbangan tambang murah itu tidak boleh memberi bayaran balik dalam bentuk tunai kerana undang-undang.
Mengulas mengenai hak penumpang, Pengurus Kanan Gabungan Persatuan-Persatuan Pengguna Malaysia (Fomca) Baskaran Sithamparam menjelaskan panduan mengenai hak penumpang sememangnya sudah dinyatakan dalam laman sesawang Mavcom.
Katanya, perenggan 12 yang digariskan dalam Kod Perlindungan Pengguna Penerbangan Malaysia (MACOC) 2016 di bawah Akta Suruhanjaya Penerbangan Malaysia 2015 jelas menunjukkan syarikat penerbangan perlu memberi pampasan atau jagaan kepada penumpang yang menghadapi isu kelewatan penerbangan.
"Kelewatan penerbangan selama dua jam atau lebih, penumpang hendaklah ditawarkan secara percuma, makanan, minuman, panggilan telefon yang terhad kepada internet mengikut keadaan yang munasabah dengan waktu menunggu.
"Bagi penerbangan yang mengalami kelewatan selama lima jam atau lebih pula, penumpang perlu ditawarkan secara percuma penginapan hotel dan pengangkutan antara lapangan terbang dengan tempat penginapan," katanya memetik perenggan 12 yang terkandung dalam MACOC.
Namun begitu, Wilfred mengatakan masalah utama berhubung isu ini sebenarnya juga tertumpu kepada penguatkuasaan.
"Itu cuma panduan, sebab itu ia (pampasan) perlu dijadikan mandatori.
"Jika tidak pengguna yang akan tanggung rugi," kata Wilfred sambil menegaskan mengapa beliau berpendirian supaya ingin membawa usul ini ke sidang Parlimen seterusnya.
MalaysiaNow masih menunggu maklum balas daripada Menteri Pengangkutan, Wee Ka Siong dan Mavcom berhubung isu ini.


Mangsa banjir di Johor melonjak lebih 25,000 orang

Jumlah penduduk yang dipindahkan akibat banjir di Johor meningkat kepada lebih 25,000 di 10 daerah setakat pagi ini.
Jawatankuasa pengurusan bencana negeri berkata 25,213 orang dipindahkan ke pusat pemindahan sementara setakat 8 pagi.


Simpang Pertang dibom

Ingatan itu masih jelas lagi. Hanya aku tak ingat ketika itu umur aku berapa.Mungkin empat tahun atau mungkin juga lima tahun. Tapi yang aku pasti ketika itu Cikgu Zaleha Sidek mengajar di Sekolah Tapak. Keluarga kami duduk di rumah guru.Di sebelah kiri di hadapan rumah guru ialah pokok kuinin. Pokok ini menjadi tanda permulaan padang sekolah.Di hadapan padang sekolah ialah kolam ikan yang bersempadan dengan kebun tebu, kebun sayur, rumah dan kedai runcit milik Haji Hasan dan isterinya Sawi.Di belakang sebelah kiri sekolah ialah kawasan kampung. Di sebelah kanan ialah kebun getah yang membawa masuk ke hutan rimba dara tropika yang aku tak berani meneroka. Aku hanya melihat dari jauh.Dari hutan rimba bukit bukau ada air terjun kecil yang akhirnya menjadi laluan sebatang anak sungai yang melintas di belakang rumah kami. Anak sungai ini mengalir masuk ke Batang Muar.Tidak jauh dari sekolah ialah gedung mesin padi yang memberi khidmat untuk penanam padi di sekitar Tapak, Majau, Tengkek dan Kampung Tengah.Di sebelah mesin padi Kedai Amat, kedai runcit yang memberi khidmat kepada orang Tapak. Juga sebuah kedai kopi.Jauh di hadapan rumah aku dan sekolah ialah kawasan sawah padi dan kawasan kampung.Pada waktu petang jika aku duduk di atas tangga batu rumah, aku nampak kawasan padi luas terbentang.Sawah-sawah ini di sempadani oleh hutan hijau yang semakin jauh semakin meninggi menjadi bukit bukau hutan rimba bergunung ganang. Warna gunung ganang ini berubah menjadi biru.Mengikut emak aku di belakang bukit bukau gunung ganang ialah Simpang Pertang dalam daerah Jelebu.Aku tahu sangat Simpang Pertang. Setiap kali keluarga kami pergi melawat Wan Timah di Kampung Chenor di Jelebu, kami akan melintas Simpang dan Pertang dari Batu Kikir.Ada dua pekan kecil, Simpang dan Pertang yang jaraknya tujuh batu antara satu dengan lain.Simpang ialah simpang pertemuan tiga jalan dari Kuala Klawang. Kiri ke Karak, Pahang. Kanan ke Batu Kikir di Kuala Pilah.Manakala Pertang jalan simpang ke Kampung Geylang, perkampungan Melayu dan Sakai.Pertang dan Simpang kampung penempatan orang Cina yang menjadi pekan kecil dengan sederet kedai papan.Apa yang menonjol di Pertang dan Simpang ialah rumah pasung yang besar dan ramai mata-mata terang dan mata-mata gelap.Dua daerah ini adalah kawasan panas. Wilayah ini termasuk dalam daerah operasi gerila Tentera Pembebasan Rakyat Malaya di bawah pimpinan Parti Komunis Malaya (PKM).Kawasan ini di kawal rapi oleh tentera Gurkha dari pekan Kuala Klawang.Ketika aku membesar di Tengkek dan Jelebu, aku tidak menyedari bahawa ketika aku memerhati sekeliling dan merakamkan babak-babak ini untuk menjadi ingatan, Tanah Melayu dalam darurat.Kuasa kolonial Inggeris mengisytiharkan darurat ke atas Tanah Melayu pada 16 Jun 1948, tiga tahun sebelum aku lahir. Ini menjadikan aku “Anak Darurat” dan “Anak Kolonial Inggeris”.Aku tidak faham apa yang sedang berlaku di sekeliling aku. Hakikatnya semua kejadian adalah manifestasi dari darurat.Rumah Cikgu Zaleha ada radio bateri basah. Satu hari aku terdengar warta berita jam 1.00 tengah hari dari Radio Malaya Kuala Lumpur.Berita dari radio melaporkan tentera udara Inggeris mengebom Simpang Pertang.“Mak … bom tu sampai ke kampung Chenor ke?” Aku bertanya kerana Kampung Chenor hanya belasan batu dari Simpang Pertang.“Bom dalam utan. Orang Putih bom komunis.” Emak aku memberi penjelasan.Petang itu aku duduk di tangga. Mata aku mengarah ke gunung ganang biru, mengarah ke Simpang Pertang.Aku memandang ke langit dengan harapan akan ternampak kapal terbang yang sedang menggugurkan bom.Harapan aku ini bersandarkan berita dari Radio Malaya.Dalam kepala tergambar kedai-kedai papan di Simpang habis runtuh kena bom. Mungkin juga terbakar.Aku belum pernah melihat gambar kampung kena bom, jauh sekali merasainya.Semua ini adalah manifestasi darurat.Satu hari aku mendengar berita. Emak aku bercerita dari surah yang didengar dari cikgu di Sekolah Tapak.Cerita ini mengisahkan bagaimana seorang mamat orang kampung didatangi oleh seorang lelaki Cina yang muncul secara tiba-tiba dari tepi hutan.Orang kampung sedang bekerja dalam kebun getah.Kisah ini berlaku di Kampung Guntur Tengkek tak jauh dari perkampungan Sakai.Mamat ini terperanjat dan takut, tak tahu siapa jantan Cina ini. Bila ditanya baru di ketahui bahawa jantan Cina ini adalah seorang gerila Komunis yang ingin menyerah diri.“Bila ada komunis serenda diri…. kita dapat hadiah.” Emak aku menerangkan.“Serenda ni apa? Pasal apa dapat hadiah?” Aku bertanya.“Serenda ni dia serah diri… tak mahu lagi jadi Komunis …orang yang jumpa Komunis itu dapat 2000 ringgit.” Penjelasan dari Emak.“Sapa bagi duit?”“Gamin Inggeris …. bagi duit… pada sesiapa yang berjaya bawak Komunis serah diri.” Penjelasan tuntas dari Cikgu Zaleha.Kisah gerila Komunis serah diri kemudian dapat duit 2000 ringgit melekat dalam kepala aku.Kemudian bila kami pindah ke Jelebu kami melintas Simpang Pertang.Dari dalam kereta yang mengangkut kami pindah, aku perhatikan rumah dan kedai di Simpang dan Pertang seperti biasa. Tidak ada apa-apa kerosakan atau rumah runtuh.Hanya bila aku sampai ke Kuala Klawang baru aku bersua dengan tentera Inggeris dan Gurkha.Cerita mamat dari Guntur dapat 2000 ringgit ini masih segar dalam kepala aku.Tapi Kuala Klawang sebuah pekan dan bukan di kawasan tepi hutan maka peluang untuk dapat 2000 ringgit itu jadi mustahil.Pernah satu kali aku ternampak seorang jantan Cina mencangkung di tepi jalan.Ketika itu aku dari Petaseh dalam kereta Pak Ngah Aminuddin, bapa saudara aku.Aku dengan Joyo sepupu aku dalam perjalanan nak ke Kampung Chenor.Bila aku nampak jantan Cina itu hati aku berkata: “Ini pasti Cina Komunis. Tapi aku hairan kenapa Pak Ngah aku tidak berhenti dan menangkap Cina Komunis ini. Dan dapat 2000 ringgit.”“Itu Cina apa tu?” Aku bertanya secara terbuka.“Itu Cino kobon pisang… dia berkobon…kek kobon gotah.” Joyo menjawab.Aku merasa kecewa. Sangkaan aku jantan Cina yang mencangkung di tepi jalan itu Komunis terbukti salah.Tapi pakaian yang buruk dan rambut tidak bersisir masih meyakinkan aku yang jantan ini Cina Komunis. Imej Cina komunis melekat dalam kepala aku.Imej ini hasil dari aku melihat wajah Cina Komunis dalam gambar kertas surat kapal terbang.Hari berganti hari. Aku kini perlahan-lahan berubah dari budak kampung untuk menjadi budak pekan.Ingatan aku tentang Cina Komunis makan pudar.Ini kerana kalau dulu di Tengkek yang aku temui hanya orang Melayu dan Sakai. Sesekali kalau ke Padang Lebar aku dapat melihat Cina dan Keling Malbari.Kuala Klawang untuk aku menjadi pekan yang amat kosmopolitan.Ada Melayu, ramai Keling, ramai Cina, ramai Gurkha dan ada orang Inggeris.Aku belum pernah sampai ke Kuala Lumpur lagi. Hanya mendengar nama. Ke Seremban hanya beberapa kali. Kuala Klawang adalah rujukan hidup aku.Satu petang, ketika itu aku masih belum masuk sekolah lagi, aku terdengar satu dentuman yang amat kuat diikuti oleh bunyi lori yang dipaksa berhenti. Aku tak tahu apa yang berlaku.Esoknya ketika makan tengah hari emak aku bercerita satu kemalangan berlaku di hadapan padang sekolah di sebelah pejabat Public Works Department (PWD).Lori Gurkha berdentum melanggar seorang anak Keling. Budak muda belasan tahun ini sedang berbasikal menurun bukit dari Kaman Keling hendak masuk ke jalan besar.“Dia terhumban jauh…. berdarah.. basikal hancur. Mak rasa mati di situ…lori Gurkha ni dari Seremban, lori GMC…lori yang mengiringi konvoi.” Emak aku membuka cerita.“Sapa salah mak?” Aku bertanya.“Salah… salah apa pulak? Ini darurat ni.. takda salah apa…mana ada dakwa dakwi… mati macam tu laaa.” Jawapan ringkas.Berita anak Keling kena langgar lori Gurkha heboh di Kuala Klawang. Malah berita ini tersebar ke kampung berdekatan.Untuk menyedapkan cerita dua hari sesudah kemalangan itu berlaku, ada orang Kuala Klawang yang ternampak lelaki Gurkha pemandu lori yang melanggar anak Keling itu berada di tepi padang Kuala Klawang.Dia datang melihat permainan kriket. Orang kampung cam dia kerana kaki kirinya berbalut.“Mati macam tu laa anak Keling tu?” Aku masih mengasak emak aku.“Laaa… ini negeri Orang Putih.. Gurkha itu askar Orang Putih… kau tak reti ke? Kita ni dalam darurat.. ni kerajaan Orang Putih… kalau kena tembak pun dalam darurat ni.. takda dakwa dakwi.”Emak aku cuba memberi penjelasan.Awal tahun 1957 aku masuk sekolah. Umur aku belum cukup tujuh tahun tapi emak aku meminta kepada Guru Besar Cikgu Fatimah agar aku diterima sebagai murid.Seluar pendek hitam, kemeja lengan pendek putih, kasut getah dan stoking putih.Abang aku dalam darjah tiga di sekolah yang sama, Sekolah Kuala Kawang A.Aku ke sekolah membawa papan batu. Aku mula belajar menulis Rumi dan Jawi.Sekolah aku ini di atas bukit di tepi pekan Kuala Klawang.Jalan ke sekolah aku ini wajib melintasi kem tentera Gurkha.Di tepi simpang jalan masuk ke jalan arah ke sekolah, ada kubu besar di mana sentiasa ada tentera Gurkha mengawal.Kubu ini dibuat dari tanah dan pasir yang dimasukkan ke dalam guni.Guni-guni ini disusun untuk dijadikan tembok. Tembok kubu ini ada lubang di mana muncung senapang terjulur keluar.Kawasan bukit di belakang sekolah aku adalah kawasan perumahan pegawai Inggeris dan juga rumah guru sekolah Inggeris, Goverment English School (GES).Cikgu sekolah Melayu aku yang pertama bernama Cikgu Raja Razali. Dia berbasikal dari Ulu Klawang ke sekolah.Di atas bukit ini adalah rumah kediaman, Tuan Engineer ketua PWD, Tuan ADO dan juga Tuan Doktor.Tuan DO duduk di sebuah banglo kayu bersendirian di atas bukit di tepi pekan Kuala Klawang.Rumah-rumah banglo batu pegawai Inggeris di atas bukit belakang sekolah didirikan dengan reka bentuk rumah seperti di England.Banglo ini ada serombong asap dan lekar besi tempat membakar arang batu untuk pemanasan rumah.Dari bukit ini kita boleh melihat pekan Kuala Klawang yang di kelilingi oleh sawah padi.Dari bukit ini juga boleh dilihat pokok-pokok besar yang mengeliling pekan Kuala Klawang. Pokok-pokok rendang di sepanjang jalan besar meredupkan pekan kecil ini.Di Kuala Klawang ada padang bola, padang kriket, gelanggang tenis dan gelanggang badminton.Di tepi padang depan rumah pasung ada taman kanak-kanak. Ada empat buaian, ada empat biji jongkang-jongket dan sebuah pondok kecil rumah rehat.Kuasa kolonial Inggeris mendirikan Kuala Klawang sama seperti pekan kecil di “shire county” di England.Tiba-tiba berita heboh, Orang Putih nak balik kampung.Yang membawa berita ini emak aku. Abah aku ketika ini sedang bertugas sebagai Special Constable (SC).“Orang Putih nak balik kampung.” Emak aku membuka cerita.“Kampung di mana?” Aku mahu penjelasan.“England …jauh.. naik kapal.”“Gurkha kek Klawang balik sekali ke?”“Semua balik kampung… Tuan DO, Tuan OCPD dan Tuan Engineer. Mem-mem semua balik… Gurkha ikut sama…. kita nak buat kerajaan sendiri…nak Merdeka.” Cikgu Zaleha memberi penjelasan.“Merdeka ini apa?” Pertanyaan aku tidak mendapat jawapan. Mungkin Cikgu Zaleha dan letih dengan aku.Heboh merdeka ini menjadi-jadi. Heboh semakin heboh kerana diberitakan sebuah padang baru akan dibuat untuk menyambut Merdeka. Padang ini letaknya di Kuala Lumpur. Namanya Stadium Merdeka.Kuala Lumpur ini satu yang amat asing dan jauh untuk aku. Kali pertama aku berpeluang melawat Kuala Lumpur ketika kami sekeluarga melawat Pak Ngah Aminuddin.Ketika itu pak ngah bekerja di Jabatan Penerangan Kerajaan Inggeris. Aku masih belum sekolah lagi.Di hadapan rumah pak ngah aku ada laluan kereta api.Setiap kali kereta api lalu aku budak kampung yang tak pernah melihat kereta api akan bangun berdiri melambai-lambai tanpa tujuan.Tanpa aku mengenali kereta api penumpang atau gerabak membawa barang.Kali kedua ini aku dibawa oleh pak ngah tanpa keluarga. Kali ini pak ngah aku sudah membeli rumah banglo di Petaling Jaya. Ketika itu Petaling Jaya masih banyak pokok getah.Rumah-rumah di Petaling Jaya ini tersusun. Tak jauh di hadapan rumah pak ngah aku ada taman kanak-kanak.Satu petang sepupu aku Kak Yati dan adiknya Faridah dan Joyo membawa aku bermain di taman ini.Di taman inilah pertama kalinya aku melihat anak Orang Putih.Seorang budak lelaki yang mungkin sama umur dengan aku dan kakaknya yang lebih tua dari kami.Ketika itu nama Orang Putih yang aku pernah dengar hanyalah Joni. Semua perempuan Orang Putih dipanggil Mem. Tapi nama budak perempuan Orang Putih ni aku tidak tahu.Petang itu kami bermain sama-sama.Di sini juga untuk pertama kalinya berjumpa batang-batang besi yang disusun untuk kami panjat memanjat.Petang itu aku leka dengan permainan baru ini bersama dengan Joni. Kakak Joni hanya memerhati kami bermain panjat memanjat. Sesekali sang kakak bersuara tapi aku tak faham.Pak ngah aku ini lulusan Sultan Idris Training College (SITC) berhenti dari jadi guru.Kini bekerja di jabatan penerangan.Dari mulut Pak Ngah sering aku mendengar nama Tunku, Chin Peng, Wahi Anwar, Datuk Onn Jaafar atau Tan Malaka dan Sukarno.Semangat kebangsaan Melayu Raya Pak Ngah aku kuat.Buktinya sepupu aku anaknya di beri nama Joyo.Ini nama dari nasionalis Indonesia yang mana satu aku tidak pasti.Apa yang aku pasti kawan-kawan politik pak ngah aku memanggil dia sebagai Bung Amin.Pada tahun 1956, ketika aku di rumah pak ngah di Petaling Jaya sesudah aku main panjat memanjat dengan Joni aku mendengar pantun dua kerat dari mulut Joyo sepupu aku:“Poot poot bunyi motokar,Tok Onn cabut Umno merdekha.”Apa makna pantun pendek ini aku tidak tahu.Yang aku tahu bunyi hon kereta hitam Austin pak ngah aku agak berlainan dari bunyi “poot poot”.


Kit Siang tolak cadangan jadi ‘mentor’ DAP

Bekas pemimpin veteran DAP Lim Kit Siang hari ini menolak cadangan oleh Jawatankuasa Tertinggi Pusat (CEC) DAP supaya beliau menjadi “mentor” kepada parti.Menerusi catatan dalam blognya, ahli Parlimen Iskandar Puteri berumur 81 tahun itu mengucapkan terima kasih kepada Setiausaha Agung DAP Anthony Loke Siew Fook dan anggota baru CEC yang mengemukakan cadangan berkenaan, dan menambah beliau sentiasa bersedia untuk memberikan pandangan berhubung hala tuju baru parti.“Saya berterima kasih kepada anggota CEC dan Anthony Loke kerana mengemukakan cadangan itu. Saya sentiasa bersedia memberikan pandangan dan nasihat berhubung masa depan Malaysia dan hala tuju baru DAP.“Bagaimanapun sebarang kedudukan dalam parti adalah tidak perlu, sehubungan itu saya menolak cadangan berkenaan,” katanya.Lim yang memegang jawatan setiausaha agung parti pada tahun 1969 dan pernah dilantik sebagai pengerusi kebangsaan parti dari 1999 hingga 2004 seterusnya menyatakan sokongan penuh kepada kepimpinan Loke sebagai setiausaha agung keenam DAP.Pada Kongres Kebangsaan DAP ke-17 30 Mac lepas, Lim mengumumkan keputusan beliau untuk bersara daripada politik dan tidak akan bertanding lagi pada pilihan raya umum akan datang, di samping menarik diri daripada bertanding dalam CEC DAP.Selain Iskandar Puteri, beliau pernah berkhidmat sebagai ahli Parlimen di Bandar Melaka (1969-1974); Kota Melaka (1974-1978); Petaling Jaya, Selangor (1978-1982); Kota Melaka (1982-1986); Tanjong, Pulau Pinang (1986-1999); Ipoh Timur, Perak (2004-2013) dan Gelang Patah, Johor (2013-2018).Beliau juga pernah dipilih sebagai ahli Dewan Undangan Negeri di Kubu, Melaka (1974-1982); Kampong Kolam, Pulau Pinang (1986-1990) dan Padang Kota, Pulau Pinang (1990-1995).


Buat ujian kendiri Covid-19 sebelum pulang mengundi, kata JKN Melaka

Pastikan diri telah lengkap vaksin dan membuat ujian kendiri Covid-19 jika bergejala, itu antara nasihat Pengarah Jabatan Kesihatan Negeri Melaka Dr Rusdi Abd Rahman kepada pengundi luar dari Melaka, sebelum pulang untuk menunaikan tanggungjawab pada Pilihan Raya Negeri (PRN) Melaka 20 November ini.Beliau berkata walaupun dari segi vaksinasi, seseorang individu itu mungkin berhak untuk tidak mengambil vaksin, tetapi risiko kepada ahli keluarga lain harus diambil kira.“Jika dilihat dari segi prosedur operasi standard (SOP) negeri di Pelan Pemulihan Negara (PPN), hanya mereka yang lengkap vaksin boleh merentas negeri, oleh kerana tiada SJR (sekatan jalan raya) mereka mungkin boleh terlepas.“Tapi risiko ibu bapa yang mereka peluk, seboleh-bolehnya jika merancang untuk balik pastikan telah vaksin walaupun selepas pilihan raya,” katanya ketika ditemu bual dalam rancangan #BICARAKHAS mengenai “Undi Dengan Selamat” di RTM malam ini.Katanya, bagi ujian kendiri, individu boleh membeli kit ujian yang diluluskan di pasaran, dan jika didapati positif mereka perlu membatalkan rancangan untuk balik untuk pulang dan mengikuti langkah yang digariskan kementerian kesihatan (KKM) termasuk kuarantin di rumah.Sementara itu, mengulas mengenai kompaun yang dikenakan kepada pihak yang menganjurkan kempen PRN Melaka melibatkan parti politik walaupun ia di kedai makan, Dr Rusdi berkata kaedah tersebut dikhuatiri mempunyai risiko jangkitan yang amat tinggi.“Jika ada di sebuah gerai makan, yang ramai orang makan, sudah tentu buka pelitup muka sebab nak makan, kemudian mereka akan sembang dekat, berbisik-bisik, mungkin bincang pasal parti.“Mereka juga duduk lama, datang pula ramai orang nak bergambar dengan pemimpin mereka, duduk dekat-dekat dan saya merasakan kempen cara ini perlu dijauhi,” katanya.Dr Rusdi juga menasihatkan supaya dua hari berbaki kempen dijalankan dengan kaedah lebih selamat secara dalam talian atau menggunakan kenderaan siar raya bergerak.Katanya walaupun beliau memahami keluhan calon dan jentera parti kerana SOP yang ketat beliau merayu dalam 48 jam mendatang pihak berkenaan tidak melanggar SOP dan mengikut garis panduan disediakan.Dr Rusdi berkongsi data hari ini dengan Melaka mencatat 135 kes berbanding 116 semalam dengan kes aktif 1, 465 menjadikannya kadar insidennya ketiga tertinggi di Malaysia kerana penduduknya tidak ramai.Katanya kes harian sepanjang dua minggu lepas mencatat 150 hingga 200 kes dan kadar penggunaan katil berada pada 82.3 kes dan penggunaan katil unit rawatan rapi (ICU) pula pada kadar 67.4% manakala nilai Rt pula berada pada paras 0.95 berbanding nilai Rt nasional 1.04.


Terkurung lama, masalah kewangan punca masalah mental meningkat

Masalah mental melanda ramai orang kerana perubahan rutin lebih setahun disebabkan perintah kawalan pergerakan (PKP), dengan pakar kaunseling mengatakan terdapat perkahwinan berakhir dengan perceraian selepas lama terkurung dan dibebani masalah kewangan.Berdasarkan Tinjauan Kebangsaan Kesihatan dan Morbiditi (NHMS) terkini, tiga daripada setiap 10 dewasa berusia 16 tahun ke atas akan menderita masalah kesihatan mental.Pakar kaunseling Nur Liyana Abdullah yang turut berkhidmat dengan Talian Kasih disediakan kerajaan berkata, perubahan rutin harian selama lebih setahun secara tidak langsung mempengaruhi tahap emosi individu.“Pada kebiasaan mereka akan menghabiskan masa di luar seperti makan bersama rakan-rakan, berjumpa kenalan di pejabat, menonton wayang atau sekadar bersiar-siar di luar bagi mengurangkan tekanan,” katanya kepada MalaysiaNow.“Berbeza sekarang apabila 24 jam masa dihabiskan di rumah dan itu secara tidak langsung menghadkan mereka untuk melakukan perkara yang digemari bagi demi meluahkan emosi mereka.”Nur Liyana AbdullahLiyana berkata, banyak panggilan diterimanya melalui Talian Kasih melibatkan tekanan perasaan akibat pandemik Covid-19.Katanya, terdapat juga pasangan yang bercerai kerana tidak tahan asyik duduk di rumah disebabkan PKP selain terhimpit dengan masalah kewangan.Menurut Liyana, situasi ini secara tidak langsung akan menyebabkan mereka mengalami kemurungan, keresahan atau lebih buruk apabila berlakunya gangguan jiwa.“Ada pasangan yang isterinya sudah tidak tahan apabila asyik bergaduh dengan suami termasuk tekanan diberhentikan kerja dan memikirkan solusi untuk menjana pendapatan bagi menampung kos sara hidup.“Disebabkan masing-masing berada dalam keadaan tertekan, pasangan ini akan melempiaskan marah mereka dengan menjadikan anak-anak sebagai mangsa,” katanya.Talian Kasih yang dibangunkan kementerian pembangunan wanita, keluarga dan masyarakat menerima aduan berkenaan dengan keganasan rumah tangga dan penderaan kanak-kanak.Dilaporkan terdapat peningkatan panggilan diterima Talian Kasih beberapa minggu selepas PKP kali pertama dilaksanakan pada Mac tahun lepas.Firdaus Abdul GaniPakar Perunding Psikiatri Dr Firdaus Abdul Gani berpendapat masyarakat masih kurang terbuka membincangkan masalah melibatkan penyakit termasuk menjadi antara perkara taboo untuk dibahas.Katanya, tindakan menyamakan penyakit mental dengan kurang waras juga adalah salah satu salah faham kerana masih terdapat pelbagai jenis penyakit mental lain seperti kemurungan dan keresahan.“Masyarakat perlu sedar bahawa penyakit mental juga adalah sama seperti penyakit fizikal yang lain. Mereka juga perlu tahu bahawa ianya boleh dirawat serta berpotensi untuk sembuh dengan rawatan yang bersesuaian.“Ada yang menganggap pesakit mental berbahaya disebabkan berita mengenai pesakit mental yang sering disensasikan secara tidak tepat menyebabkan berlakunya pandangan negatif.“Keadaan seperti ini boleh menyebabkan pesakit enggan atau lambat mendapatkan rawatan,” katanya yang juga merupakan ahli jawatankuasa Persatuan Psikiatri Malaysia (MPA).Firdaus juga berpendapat pesakit dapat dibantu sekiranya masyarakat memiliki pengetahuan tentang pesakit mental di samping membantu mengenal pasti, mengurus dan mencegah penyakit mental dalam kalangan masyarakat.“Pesakit yang mengalami gangguan emosi, halusinasi atau delusi berkemungkinan bertindak di luar batasan sekiranya tidak dirawat”.


Malaysia tandatangani deklarasi perluas FTA dengan Turki

Malaysia dan Turki menandatangani Deklarasi Bersama mengenai Perluasan Perjanjian Perdagangan Bebas (FTA)antara kedua-dua kerajaan untuk memperkukuh mandat dalam melaksanakan perluasan perjanjian untuk merangkumi bab mengenai perkhidmatan, pelaburan dan e-dagang, menurut kementerian perdagangan antarabangsa dan industri (Miti).Dalam kenyataan hari ini, Miti berkata perjanjian itu ditandatangani antara menterinya, Mohamed Azmin Ali dan Menteri Perdagangan Turki Mehmet Muş semasa Misi Perdagangan dan Pelaburan (TIM) ke negara itu dalam usaha untuk meningkatkan perdagangan dua hala dan menunjukkan Malaysia sebagai destinasi pelaburan pilihan.“Pemeteraian Deklarasi Bersama itu melambangkan komitmen kukuh daripada kedua-dua negara untuk terus mengambil langkah liberalisasi yang progresif semasa bentuk dasar perlindungan yang baharu mula wujud,” katanya.Miti berkata mesyuarat dua hala antara Mohamed Azmin, yang juga Menteri Kanan, dan Mehmet telah membincangkan spektrum yang luas mengenai langkah-langkah untuk meningkatkan hubungan ekonomi, perdagangan dan pelaburan dua hala.“Ini terutamanya, perbincangan tertumpu kepada pelaksanaan Perjanjian Perdagangan Bebas Malaysia-Turki (MTFTA) dan hala tuju ke hadapan untuk meneruskan rundingan bagi memperluas MTFTA.“Kedua-dua menteri bersetuju untuk meningkatkan usaha bagi memuktamadkan rundingan berasaskan teks mengenai perluasan MTFTA pada tahun ini,” katanya.Sementara itu, dalam acara berasingan, Azmin turut menyaksikan pemeteraian Perjanjian Dasar Induk antara Sapura Technics Sdn Bhd dan Turkish Airlines Technic Inc di Istanbul, menandakan usaha sama strategik mengenai operasi penyelenggaraan, pembaikan dan baik pulih (MRO) di Lapangan Terbang Senai, Johor Bahru.“Pemeteraian tersebut menjadi bukti kepada usaha kerajaan dalam terus mengukuhkan hubungan perniagaan yang berterusan antara Malaysia dan Turki selain meningkatkan kemajuan ekosistem aeroangkasa Malaysia untuk menjadi peneraju serantau,” menurut Miti.Dalam pada itu, Azmin menjelaskan strategi keluar Malaysia yang jelas dan komprehensif melalui Pelan Pemulihan Negara dan berkongsi bahawa Malaysia mempercepatkan program imunisasinya, menyasarkan untuk memastikan Malaysia akan mempunyai jalan keluar daripada pandemik yang cepat dan lancar serta seiring dengan trajektori pemulihan ekonomi yang kukuh dan berterusan.“Menteri kanan itu memberi jaminan bahawa Malaysia komited untuk memastikan kemudahan menjalankan perniagaan melalui dasar yang mesra perniagaan dan langkah-langkah komprehensif untuk mengukuhkan kerjasama ekonomi.“Selain itu, pelaburan yang berkualiti dan berimpak tinggi dari Turki turut dialu-alukan untuk terus menjadi pemangkin kepada pewujudan nilai Malaysia, sejajar dengan Aspirasi Pelaburan Nasional negara,” menurut Miti.Menurut Miti, Turki merupakan rakan dagang ketiga terbesar Malaysia dan sumber import kelima di rantau Asia Barat pada 2020.Jumlah perdagangan antara kedua-dua negara adalah sebanyak RM9.62 bilion dengan eksport Malaysia ke Turki berjumlah RM7.62 bilion dan import sebanyak RM2 bilion.


Syarikat biar pekerja asing terkandas akan dikenakan tindakan undang-undang

Jabatan Tenaga Kerja semalam mengumumkan akan menyekat dan melucutkan lesen firma daripada agensi pengambilan yang terlibat dalam pengambilan pekerja asing tetapi membiarkan mereka terkandas tanpa memberikan pekerjaan di negara ini.
Minggu lalu, Reuters melaporkan bahawa beratus-ratus pendatang dari Asia Selatan, kebanyakannya dari Bangladesh dan Nepal, telah ditinggalkan dalam keadaan tidak menentu selepas tiba di Malaysia.
Kebanyakan pendatang memberitahu mereka dijanjikan pekerjaan sebagai balasan kepada bayaran yuran pengambilan pekerja asing yang tinggi. Kerajaan mengumumkan bahawa siasatan akan dijalankan bulan lepas.
Nasib pendatang – kebanyakannya memberitahu mereka tidak dibayar gaji selama berbulan-bulan – hadir di tengah-tengah kebimbangan mengenai penderaan di tempat kerja di Malaysia, dengan beberapa syarikat berdepan sekatan daripada Amerika Syarikat (AS) yang mengambil buruh paksa sejak beberapa tahun kebelakangan ini.
Dalam maklum balas kepada Reuters, Jabatan Tenaga Kerja komited untuk mengambil tindakan terhadap agensi pekerjaan dan syarikat yang didapati menyalahgunakan kuota serta lesen untuk mengambil pekerja asing.
Jabatan itu dalam satu kenyataan melalui e-mel berkata, ia akan menjalankan siasatan menyeluruh, dan tidak akan berkompromi dengan sebarang aktiviti yang menyalahi undang-undang yang boleh "membawa kepada sebarang bentuk amalan buruh paksa".
Jabatan itu berkata ia telah memindahkan beberapa pekerja yang terkandas ke kuarters kerajaan berdaftar, dan memaksa beberapa syarikat membayar penginapan dan gaji mereka.
Bagaimanapun, jabatan itu tidak menyatakan berapa ramai pekerja dalam yang telah dikenal pasti, atau berapa banyak firma atau agensi sedang disiasat.
Jabatan itu juga menafikan laporan bahawa dua warga Nepal meninggal dunia akibat bunuh diri di fasiliti penginapan pekerja.
Ia memetik kertas siasatan polis yang menyatakan hanya terdapat satu kematian – melibatkan ejen pekerja warga Nepal, yang datang ke Malaysia untuk menyelia kes pekerja terkandas.
Polis akan menjalankan siasatan lanjut mengenai kematian itu, menurut jabatan berkenaan.